टटका खबर, अतवार, 31 दिसम्बर 2017 – टटका खबर\nमशहूर अभिनेता आ तमिल सुपरस्टार रजनीकांत आपन अहजह खतम करत बरीस का आखिरी दिने एलान कइए दिहलन कि ऊ आपन राजनीतीक गोल बनइहें आ तमिलनाडु विधानसभा के सगरी सीट प आपन उमेदवार लड़इहें. उनुका एह एलान का बाद भाजपा में खुसुरपुसुर शुरु हो गइल बा कि उनुका गोल से हाथ मिला के तमिलनाडु में भाजपा आपन ठाँव बनावे के कोशिश करो. देश के एह बड़हन राज्य में लोकले गोलन के राजनीति चलेले आ कांग्रेस भा भाजपा के एहिजा कवनो जोर देखे जोग ना रहे.\nभारत के पुलिस सेवा में बड़हन अधिकारी ओम प्रकाश सिंह उत्तर प्रदेश के नयका पुलिस महानिदेशक बनीहें. अबहीं ऊ केन्द्रीय औद्योगिक सुरक्षा बल में तैनात बाड़न. मौजूदा आईजी सुलखान सिंह आजु रिटाटर हो गइलन.\nअसम में राष्ट्रीय नागरिक रजिस्टर के पहिलका मसौदा प्रकाशित हो गइल बा. एहनें घुसपैठियन के नाम काटे का काम में करीब जचास हजार लोग के लगावल गइल रहुवे जे घरे घरे जा के हर आदमी के नागरिकता मालूम करे के काम कइलसि. कवनो तरह के बवाल काबू करे ला प्रशासन सगरी इन्तजाम क के रखले बावे.\nअतवार का भिनसारे जम्मू-कश्मीर के पुलवामा जिला में सीआरपीएफ कैम्प प भइल फिदायिन हमला में पाँच गो जवान शहीद हो गइलें. जबाबी कार्रवाई में दू गो आतंकवादियन के मार गिरावल गइल. पाकिस्‍तान के इस्लामी आतंकी संगठन जैश-ए-मोहम्‍मद एह हमला के जिम्‍मेदारी सकरले बावे.\nबरीस 2017 के अपना आखिरी मन के बात कहत पीएम मोदी नवहियन के गोहार करत कहलन कि देश के जाति, सम्प्रदाय, आतंकवाद अउऱ भ्रष्टाचार के ज़हर से आजाद करावत एगो नया भारत बनावे में जुटो लोग. कहलन कि शांति आ सद्भावना हमनी के प्रेरक शक्ति बने के चाहीं.\nअफगानिस्तान के जलालाबाद शहर में जिला गवर्नर रहल अधीकारी के दफनावो का दौरान भइल फिदायीन हमला में 15 लोग मारल गइलें आ करीब एक दर्जन लोग घवाहिल हो गइल.\nपांच बार विश्व चैंपियन रहल भारत के ग्रैंडमास्टर विश्वनाथन आनंद दू दिन पहिले वर्ल्ड रैपिड शतरंज चैंपियनिशप खिताब जीतला का बाद आपन मजगर खेल जारी राखत विश्व ब्लिट्ज चैंपियनिशप में कांस्य पदक जीत में सफल रहलन.\nयूपी के आजमगढ़ जिला में भइल चंदौली के एगो नवही सिपाही के खून के मामिला का खुलासा करत पुलिस 24 घंटा का भितरे ओकरा माशुका समेत छह जने के गिरफ्तार क लिहलसि.\nबिहार युपी में अतवारो का दिने गलन भरल पाला के जोर बनल रहल. घन कुहासा का चलते जमीन से लिहले आसमान तकले आवाजाही में बाधा पड़ल जारी रहल.\nयूपी के देवरिया जिला के बरहज इलाका के करुअना गाँव में अन्तरजिला लुटेरा गिरोह के चार गो बमाशन के पुलिस गिरफ्तार क लिहलसि. ओहनी का लगे से सड़सठ हजार रुपियो बरामद भइल बा.\nयूपी के भदोही के शहर कोतवाली इलाका में सुरियावां रोड प अयोध्यापुरी का नियरा पुरान तालाब प कइल आसाराम बापू आश्रम के अतिक्रमण अतवार का दिने हटा दिहलसि प्रशासन.\nयूपी के बस्ती जिला के दुबौलिया इलाका में पारा गांव का नियरा पिछला 28 दिसम्बर के भइल नाव हादसा का बाद नापाता चार जने के अबहीं ले कुछ पता नइखे चलल. ना त लाश मिलल बा ना कवनो खबर.\nTags: आईजी, आजमगढ, फिदायिन हमला, बस्ती, भदोही, विश्वनाथन आनन्द, सुलखान सिंह


(शनिचर, 15 अक्टूबर)\nसूचना के अधिकार वाला कार्यकर्तृ अरुणा रॉय शनिचर के कहली कि आर टी आई के कमजोर खातिर ‘प्रधानमंत्री भा केहू दोसरा के’ हर प्रयास के पूरा विरोध होखे के चाहीं.\nकेंद्रीय वित्त मंत्री प्रणब मुखर्जी के अध्यक्षता वाला मंत्रिसमूह प्राकृतिक संसाधनन के आवंटन में से भठियरपन मेटावे आ पारदर्शिता बढ़ावे खातिर बनल समिति के अधिकतर सुझाव मान लिहले बावे.\nपश्चिम बंगाल के मुख्यमंत्री ममता बनर्जी सात दिन का भीतर बातचीत भा हथियार चुने के चेतावनी नक्लसियन के दिहले बाड़ी. उनुका चेतावनी के नक्सली समर्थक मजाक उड़ावत कहले बाड़न कि ममता शांतिवार्ता खातिर गंभीर नइखी.\nदलित संगठनन के प्रतिनिधि शनिचर का दिने लोकपाल विधेयक के अपना प्रारूप पर सभकर समर्थन मँगले आ कहले कि टीम अन्ना वाला जन लोकपाल विधेयक से ‘संवैधानिक संतुलन बिगड़ जाई’.\nकर्नाटक के मुख्यमंत्री रहल येदियुरप्पा के भठियरपन का मामिला में जेल गइला का बाद कांग्रेसी माँग कइले बाड़े कि अब आडवाणी के आपन यात्रा खतम कर देबे के चाहीं.\nअन्ना हजारे शनिचर का दिने कहले कि मणिपुर के राजमार्ग पर पिछला 76 दिनों से लगावल अवरोध खतम करे खातिर हल के संभावना खोजे अरविंद केजरीवल के नेतृत्व में दू गो सदस्य मणिपुर जइहें.\nकेंद्र सरकार के कहना बा कि त्योहार का मौसम में बिजली के किल्लत दूर करे खातिर ताप बिजली घरन के कोयला के आपूर्ति बढ़ा दिहल गइल बा.\nप्रधानमंत्री कार्यालय में राज्यमंत्री वी. नारायणसामी कुडनकुलम परमाणु विद्युत परियोजना के विरोध कइला आ कर्मचारियन के काम पर जाये से रोकला के विकास खातिर दुर्भाग्यपूर्ण बतवले बाड़े आ विरोध करे वालन के बातचीत खातिर आगा आवे के कहले बाड़न.\nअदालत में समर्पण कइला का बाद कर्नाटक के मुख्यमंत्री येदियुरप्पा के 22 अक्टूबर तकले न्यायिक हिरासत में भेजल गइल बा.\nतेलंगाना राज्य खातिर रेल रोको अभियान में सांसद, विधायक समेत सैकड़ों लोग के शनिचर का दिने गिरफ्तार कर लिहल गइल.\nअन्ना हजारे अतवार का दिन से मौन धारण कर लिहन. एह पर कांग्रेस के टिप्पणी आइल बा कि का टीम अन्ना के बाकियो सदस्य मौन धारण करीहें ?\nआडवाणी की जनचेतना यात्रा होशंगाबाद पहुंचल बाकिर पता ना कवना मुहुर्त में निकलल बाड़े कि रोजे कवनो ना कवनो अड़चन आ जात बा. पचास लाख से बेसी लगा के बनावल उनुका बस में रोजे कवनो ना कवनो गड़बड़ी आ जात बा. आजु लिफ्ट खराब हो गइला का बाद रविशंकर के सीढ़ी मँगा के उतारे के पड़ल.\nदिल्ली के कुछ हिस्सा में मौजूद भीषण बिजली संकट का मद्दे नजर मुख्यमंत्री शीला दीक्षित शनिचर का दिने केंद्रीय ऊर्जा मंत्री सुशील कुमार शिंदे से भेंट कइली आ दिल्ली के बिजली समस्या से राहत खातिर उपाय करे के कहली.\nपद्मनाभस्वामी मंदिर के खजाना के दस्तावेज बनावे के काम9नवम्बर से शुरू करे के बात एह खातिर सर्वोच्च न्यायालय से नियुक्त समिति बतवले बिया.\nतेलंगाना आंदोलन में बातचीत फेल कर गइल आ कर्मचारियन के हड़ताल तैंतीसवों दिने जारी रहल.\nमप्र में कर्ज से परेशान3गो किसान पिछला तीन दिन में खुदकुशी कर लिहले बाड़े.\nनागपुर में एगो मशहूर उद्योगपति के आठ साल के लड़िका के फिरौती खातिर अपहरण का बाद मार डालल गइल बा. ओकर लाश एगो पानी का टंकी से शनिचर का दिने बरामद भइल बा.\nटीम अन्ना के महत्वपूर्ण सदस्य अरविंद केजरीवाल के कहना बा कि उनुका के लगातार एसएमएस से धमकावल जात बा आ उनुका घर आ कार्यालय पर कबहियो हमला हो सकेला.\nपंडित श्रीराम शर्मा आचार्य जन्म शताब्दी का मौके पर हरिद्वार में होखे जा रहल गायत्री महाकुंभ के विशाल कलश यात्रा खातिर सात राज्यन में कलश बनावल जा रहल बा. गुजरात, महाराष्ट्र, मध्य प्रदेश, उत्तर प्रदेश, बिहार अउर झारखण्ड में गढ़इला का बाद एह कलशन के 30 अक्टूबर ले हरिद्वार पहुंचा दिहल जाई.\nजबलपुर मे लालकृष्ण आडवाणी के ‘जनचेतना यात्रा’ के कांग्रेस के महिला इकाई करिया झंडा देखा के विरोध जतवलसि.\nआरटीआई में कवनो बदलाव के विरोध करीगी भाजपा. प्रधानमंत्री के एह बारे में दिहल बयान से चिंतित आडवाणी भाजपा के राय बतवलन. केन्द्र सरकार सूचना के अधिकार से होखत खुलासा का चलते घबड़ा गइल बिया.\nतमिलनाडु में दंत चिकित्सकन का भर्ती में धाँधली का शिकायत का बाद तमिलनाडु लोक सेवा आयोग के अधिकारियन का घर पर शुक का दिने छापा मारल गइल.\nअफगानिस्तान में गठबंधन सेना 21 गो तालिबानी आतंकवादियन के मुठभेड़ में मार गिरवले बिया.\nएप्पल अतवार का दिने स्व॰ स्टीव जॉब्स का याद में एगो समारोह आयोजित करी जवना के नेवता सिलिकॉन वैली के प्रमुख हस्तियन के भेजल गइल बा.\nजापान के वैज्ञानिकन के कहना बा कि हिमालय पर्वत श्रृंखला में सौर ऊर्जा पैदा करे के विशाल क्षमता बा आ अगर एकर सही तरीका से दुहल जाव त चीन आ भारत के सगरी ऊर्जा जरूरत पूरा कइल जा सकेला.\nपाकिस्तान के राजधानी इस्लामाबाद में एगो अमेरिकी राजनायिक का कार से एगो मोटरसाइकिल के धक्का लाग गइल जवना चलते मोटरसाइकिल सवार बहुते घवाहिल हो गइल.\nपाकिस्तान यात्रियन के रिकॉर्ड राखे आ अपराधियन के पता लगावे खातिर एगो नया निगरानी प्रणाली बनवले बा. ई जानकारी गृह मंत्री रहमान मलिक पत्रकारन के दिहले.\nपाकिस्तान में ड्रोन हमला में4गो आतंकी ढेर.\nप्रधानमंत्री मनमोहन सिंह महंगाई पर लगाम लगावे के तरीके खोजे खातिर देश के माथ नीति निर्मातन का साथे बईठक कइलन. भारतीय रिजर्व बैंक बार-बार ब्याज दर बढ़ावत गइल बाकिर महँगाई घटे का बदले बढ़ले जात बा आ आम आदमी के जियला पर साँसत आ गइल बा.\nमुकेश अम्बानी के मलिकाना वाला रिलायंस इंडस्ट्रीज के मौजूदा कारोबारी साल के जुलाई-सितम्बर वाली तिमाही में शुद्ध लाभ में 15.8 फीसदी के बढ़ोतरी भइल बा.\nअमेरिका में औद्योगिक लालच का खिलाफ प्रदर्शन करत कई प्रदर्शनकारियन के पुलिस गिरफ्तार कर लिहले बिया. दोसरा ओर ‘वालस्ट्रीट घेरो’ आंदोलन पूरा अमेरिका में पसर गइल बा जवना से निपटे में पुलिस के बहुते मशक्कत करे के पड़त बा.\nगोवा में खनन घोटाला का खिलाफ अभियान चलावत भारतीय जनता पार्टी के कहना बा कि अबसे पार्टी खनन कम्पनियों के संचालन के वैधता तय होखला का बादे ओह कंपनियन से दान ली.\nपिछले कुछ दिन से हड़ताल करत सुजुकी पावर ट्रेन इंडिया लिमिटेड के कर्मचारियन से संयंत्र परिसर खाली करा लिहल गइल बा.\nअमेरिकी विदेश मंत्री हिलेरी क्लिंटन अपना देश के नीतिनियंतावन से गोहार कइले बाड़ी कि ऊ लोग भारत आ ब्राजील जइसन देश से सीखे जे अर्थशास्त्र के अपना विदेश नीति का केंद्र में राखेलें.\nगूगल कहले बा कि ऊ अपना विवादास्पद सोशल नेटवर्किंग सेवा गूगल बज समेत कई गो दोसर सेवा अगिला कुछ हफ्तन में बंद कर दी.\nभोजपुरी सिनेमा आ संगीत से जुड़ल खबर खातिर भोजवुडन्यूज पर जाईं.\nटेलीविजन चैनल एमटीवी पर प्रसारित होखे वाला रिएलिटी कार्यक्रम ‘स्प्लिट्स विला’ के विजेता रहल आ वीडियो जॉकी (वीजे) सिद्धार्थ भारद्वाज शनिचर का दिने ‘बिग बॉस-5’ का घर में प्रवेश करीहें.\nबॉलीवुड महानायक अमिताभ बच्चन बज लुहरमैन के फिल्म ‘द ग्रेट गैट्सबाय’ से हॉलीवुड में शुरुआत करे जा रहल बाड़े. एह फिल्म से मिलल अनुभव के बच्चन अविश्वसनीय बतवले बाड़े.\nदोस्ती पर आधारित अपना अगिला फिल्म ‘माई फ्रेंड पिंटो’ के रिलीज खातिर तइयार निर्माता-निर्देशक संजय लीला भंसाली के कहना बा कि हिंदी फिल्म उद्योग में दोस्ती बनवले राखल सबले मुश्किल काम हो गइल बा.\nलेंडल सिमंस (80)आ मार्लन सैमुएल्स (नाबाद 88) के उम्दा बल्लेबाजी का बदौलत वेस्टइंडीज क्रिकेट टीम शेर-ए-बांग्ला स्टेडियम में शनिचर का दिने खेलल दोसरका एकदिना में बांग्लादेश के आठ विकेट से हरा के तीन मैच के श्रृंखला में 2-0 के अजेय बढ़त हासिल कर लिहलसि.\nराष्ट्रीय मुक्केबाजी चैम्पियनशिप में मेरीकोम फाइनल में पहुंचली. राष्ट्रीय मुक्केबाजी चैम्पियनशिप भोपाल के तात्यां टोपे स्टेडियम मे होत बा.\nजर्मनी के क्लब बेयर्न म्यूनिख आ भारतीय फुटबाल टीम का बीचे जनवरी में होखे वाला दोस्ताना मुकाबला में अंतर्राष्ट्रीय फुटबाल से संन्यास ले चुकल भारत के सबसे बड़हन फुटबाल सितारा बाइचुंग भूटिया आपन विदाई मैच खेलीहें.\nअंतर्राष्ट्रीय क्रिकेट में धौनी के 10 हजार रन पूरा हो गइल बा. ई आँकड़ा शुक का दिने इंगलैण्ड का साथे भइल पहिलका एक दिना में पूरा भइल जवना में भारत इंगलैण्ड के एक सौ छब्बीस रन से हरा दिहलसि.\nमौजूदा अमेरिकी ओपन चैम्पियन आस्ट्रेलिया के समांथा स्टोसुर आ फ्रांस के महिला टेनिस खिलाड़ी मरियन बर्तोली आपन-आपन मुकाबला जीतके डब्ल्यूटीए जापान ओपन टूर्नामेंट के सेमीफाइनल में प्रवेश कर गइल बाड़ी.\nशंघाई मास्टर्स में पेस-भूपति के हार का बाद भारत के चुनौती खतम हो गइल.\nजमैका फुटबाल संघ के प्रमुख कैप्टेन होरेस बरेल पर6महीने के प्रतिबंध लगा दिहल गइल बा. बरेल पर भठियरपन के आरोप बा.\nहिमाचल के कांगड़ा जिला के बीर बिलिंग में 16 से 22 अक्टूबर तक होखे जा रहल पाराग्लाइडिंग इंटरनेशनल चैम्पियनशिप आ हिमालय नेशनल पाराग्लाइडिंग चैम्पियनशिप में देश दुनिया के 200 से अधिका पायलट शामिल होखीहें.\nवेस्टइंडीज क्रिकेट टीम के अंतर्राष्ट्रीय मैचन आ इंडियन प्रीमियर लीग के पँचवा संस्करण में टकराव के हालात बन गइल बा आ अब ई खिलाड़ियन पर निर्भर करत बा कि ऊ देश खातिर खेलीहें कि पइसा खातिर.


सोमारी के फेर (बतकुच्चन 164) – Anjoria\nसोमारी के फेर (बतकुच्चन 164)\nJul 31, 2014 बतकुच्चन\nओह दिन सावन के पहिला सोमारी रहल. किरन फूटे से पहिलहीं श्रद्धालुअन के झुंड के झुंड शिवजी के अर्घ्य दे के लवटत रहल. सबे खुश रहे कि भीड़ उमड़े से पहिलहीं जल चढ़ा लिहनी ना त बाद में भीड़ में कचराए के पड़ित. बाकिर हम सोचे लगनी कि विकास का राह प बढ़त हमनी का अपना संस्कृति आ संस्कारन से कतना कटत गइल बानी. आगा निकले का एह आपाधापी में पता ना कब भुला गइल तिथि आ दिनांक के फेर, तारीख आ दिन के अंतर. उपर झापर देखीं त लागी कि तारीख, तिथि, आ दिनांक तीनो एके बात ह. बाकिर तारीख आ दिनांक एक होखे त होखे तिथि आ दिनांक ना त एक रहे आ ना हो सकेला. दिनांक माने होला दिन के अंक. जइसे कि आजु के दिनांक ह जुलाई महीना के बीसवाँ दिन. बाकिर दिन त आजु अतवार ह. ई अतवार कब शुरू भइल कबो सोचनी. कहब सभे कि रात बारह बजे से दिन बदल जाला. बाकिर ई गलत बात ह. रात बारह बजे से तारीख भा दिनांक भले बदल जाव दिन त तब बदली जब सूर्योदय के समय हो जाई. हमनी के संस्कृति में सूर्योदय के समय होरा के स्वामी का नाम पर दिन के नाम तय होला. बाकिर अंगरेजियत के प्रभाव में हमनी का दोसरा संस्कृति के अपना लिहनी. ओहमे रात बारह बजे से तारीखो बदलेला आ दिनो. अब आम दिनचर्या में रउरा दिन के शुरूआत कबो से मान लीं बाकिर खास मौका पर त रउरा अपना संस्कृति के आधार मानही के पड़ी.\nहर नहाए वाला दिन नहान ना होखे आ हर सोमार के सोमारी ना कहल जाव. साल में बावन तिरपन गो सोमार आवेला बाकिर सो़ेमारी सावन महीना के सोमारे के कहल जाला. हर सोमार के सोमारी ना कहल जाव. परंपरा ह सावन के सोमार का दिने शिवजी पर चल चढ़ावे के. वइसे शिवजी प जल हर दिन चढावल जाला बाकिर सावन के सोमार के महत्व मानल जाला. मैथिल क्षेत्र में भादो का महीनो में काँवर ढोए के परंपरा ह से अलग बात बा. हम अपना के भोजपुरिया इलाका के परंपरा ले सीमित राखत बानी. हँ त सोमार जब सोमार का सूर्योदय का बाद से शुरू होला त सूर्योदय से पहिले के अरघ त अतवारे का दिने दिया गइल. सोच के देखीं कि कतना बड़ गलती होखत बा. अगर भीड़ से बचही के बा त सोमार का रात में जल चढ़ा सकीलें मंगल के सूर्योदय से पहिले ले. पता ना हमरा एह बाति से धर्मगुरू कहाँ ले सहमत होखीहें. पंडित जी लोग त बतावल समुझावल छोड़िए दिहले बा. जजमाने का खुशी मे खुश रहे के आदत डाल लिहले बा लोग.\nअब जब दिन के शुरूआत के समय के चरचा क चुकनी त सोचत बानी कि कुछ चरचा समयो के कर लीं. कहल जाला कि मनुज बली नहीं होत है समय होत बलवान. समय अपना चाल से चलेला केहू दोसरा के इंतजार ना करे. आखिर समय अतना बलवान कइसे हो गइल. समय में सोचीं त दू गो शब्द बा स आ मय. स माने साथे समेत आ मय माने सब कुछ. जवना में सब कुछ समाहित हो जाव उहे समय होला. समय का मय में सब कुछ शामिल बा. अब आदमी अपना मन के समुझावे ला भलही कह लेव के समय समय के बात ह, कबो गाड़ी पर नाव त कबो नाव पर गाड़ी.\nमिले मियाँ के माँड़ ना, बिरयानी के फरमाइश! (बतकुच्चन 163)


अँजोरिया अब मोबाइलो पर – Anjoria\nDec 30, 2010 अँजोरिया, अब मोबाइलो पर, मोबाइल पर उपलब्ध\nमोबाइल के बढ़त क्षमता, उपयोग, आ संभावाना के देखत जरुरी लागल कि कुछ व्यावहारिक परिवर्तन कर के अँजोरिया के मोबाइल पर उपलब्ध करा दिहल जाव. अब रउरा अँजोरिया के अपना इन्टरनेट सक्षम मोबाइलो पर पढ़ सकीलें. कुछ अलग पता नइखे. अपना मोबाइल पर टाइप करीं आ अँजोरिया के आनन्द लीं. अपना अनुभव से हमरो के सूचित करब त जवन थोड़ बहुत कोर कसर रह गइल होखी ओकरा के दूर करे के कोशिश कइल जाई.\nअँजोरिया परिवार के फिल्मी साईट सिनेभोजपुरी.कॉम के जल्दिये मोबाइल पर सहज तरीका से उपलब्ध करावल जाई.\nनया साल के शुभकामना का साथ,\n2 thought on “अँजोरिया अब मोबाइलो पर”\nबहुत बहुत धन्यवाद ,निमन लागल


‘गाँव की गोरी’ स्मृति सिन्हा – Anjoria\nसिनेमा भोजपुरी के चर्चित नायिका स्मृति सिन्हा अपना अगिला फिलिम ‘लाडली’ में गाँव के भोली भाली गोरी के भूमिका में बाड़ी. एह फिलिम में स्मृति एकदम से गँवई रहन-सहन में आ पारंपरिक भारतीय परिधान में नजर अइहें. एह फिलिम में स्मृति के नायक बाड़ें गायक-अभिनेता सुनिल छैला बिहारी.\nस्मृति आजुकाल्हु राजपीपला में निर्माता अनिल कुशवाहा के एगो अबहीं ले बिना नाम के फिलिम के शुटिंग करत बाड़ी आ स्मृति के ‘दुध का कर्ज’, ‘प्यार झुकता नहीं’, ’प्रतिज्ञा-2’, आ ‘प्रेम दीवानी’ रिलीज होखे वाला बाड़ी सँ.


निशानेबाज़ी में तेजस्विनी आ अनीश भारत खातिर जीतलें दू गो स्वर्ण – टटका खबर\nनिशानेबाज़ी में तेजस्विनी आ अनीश भारत खातिर जीतलें दू गो स्वर्ण\nगोल्ड कोस्ट, 13 अप्रैल (वार्ता). भारत के तेजस्विनी सावंत औरतन के 50 मीटर राइफल थ्री पोजिशन आ अनीश पुरूषन के 25 मीटर रैपिड फायर पिस्टल स्पर्धा में स्वर्ण पदक जीत के शुक का दिने भारत के दू गो अउर स्वर्ण पदक दिलवा दिहलें.\nऔरतन के 50 मीटर राइफल थ्री पोजिशन स्पर्धा के फाइनल में राष्ट्रमंडल गेम्स रिकार्ड बनावत तेजस्विनी आठ खिलाड़ियल का फील्ड में सबले अधिका 457.9 के स्कोर का साथे स्वर्ण पदक पर कब्जा कइली जबकि एही स्पर्धा में भारते के अंजुम मुद्गिल 455.7 का स्कोर का साथे दुसरका जगहा पर आ के रजत पदक जीतली.\nस्कॉटलैंड के सियोनेड मैकिनतोश 444.6 के स्कोर बनावत तीसरा जगहा अइली आ कांस्य पदक अपना नामे क लिहली.\nदुसरका स्वर्ण पदक निशानेबाजी में शुक का दिने अनीश जीतलें जब ऊ 25 मीटर रैपिड फायर पिस्टल स्पर्धा में राष्ट्रमंडल खेलन के रिकार्ड बनावत 30 के स्कोर का साथे पहिला जगह हासिल कइलन. एही स्पर्धा शामिल भारत के नीरज कुमार छह खिलाड़ियन का फाइनल में पंचवा नंबर पर अइलें. उनुका महज 13 अंके निल पावल.\nआस्ट्रेलिया के सर्गेइ एवग्लेवस्की 28 के स्कोर पर रजत पदक आ इंग्लैंड के सैम गोविन 17 के स्कोर का साथे कांस्य पदक जीतले.\nअनीश, तेजस्विनी सावंत, राइफल थ्री पोजिशन, राष्ट्रमंडल गेम्स, रैपिड फायर पिस्टल स्पर्धा\nखुदरा महँगाई दर पिछला पाँच महीना के निचला स्तर पर


नबीन भोजपुरिया ( NB )'s Page - JaiBhojpuri.com\nनबीन भोजपुरिया ( NB )\n35, Maleबलिया , उत्तर प्रदेशIndia Like 23 members like this\nBlog Posts (184)Discussions (4207)EventsGroups (23)Photos (299)Photo Albums (25)Videos (134) नबीन भोजपुरिया ( NB )'s Likes नबीन भोजपुरिया ( NB )'s Friends\nView All नबीन भोजपुरिया ( NB )'s Videos\nHoli / Faguwa / होली / फगुआ Added by नबीन भोजपुरिया ( NB )0Comments\nअंगना दुआर सगरे महल अटरिया Angana Duwar Sagre Added by नबीन भोजपुरिया ( NB )0Comments\nभोजपुरिया स्वाभिमान सम्मेलन-3 पंजवार Added by नबीन भोजपुरिया ( NB )0Comments\nनबीन भोजपुरिया ( NB )'s Discussions\nभोजपुरी शब्द अंताक्षरी\nStarted this discussion. Last reply by Brij Kishor Tiwari Jan 23, 2011. 1088 Replies\nपढला के बाद का दिमाग मे आवत बा ..\nStarted this discussion. Last reply by संजीव सिंह Jan 24, 2012. 362 Replies\nStarted this discussion. Last reply by sanjay panday Oct 19, 2012. 359 Replies\nकुछ भोजपुरी शब्द / समान जवन विलुप्त होखे के कगार पे बाडन स\nStarted this discussion. Last reply by Brij Kishor Tiwari Dec 16, 2010. 116 Replies\nभोजपुरी के मशहुर गीत ( bhojpuri's Hit Songs )\nStarted this discussion. Last reply by नबीन भोजपुरिया ( NB ) Mar 2, 2012. 97 Replies\nस्वास्थ लाभ के जानकारी ( आपन डॉक्टर हमनी के खुद )\nStarted this discussion. Last reply by Ajit Rai Jan 2, 2011. 90 Replies\nहमनी के समाज में कुछ बात/ नियम औरतन खातिर और राउर विचार।\nStarted this discussion. Last reply by नबीन भोजपुरिया ( NB ) Apr 13, 2010. 79 Replies\nई कईसन लडाई गरीबन खातिर ? छत्तीसगढ़ में नक्सली हमला, 73 जवान शहीद\nStarted this discussion. Last reply by नबीन भोजपुरिया ( NB ) Nov 6, 2010. 78 Replies\nभोजपुरी लोकगीत : कवना कवना चीजन खातिर गावल जाला\nStarted this discussion. Last reply by Kameshwar Tiwari Apr 18, 2011. 71 Replies\nभोजपुरी के किताबन के बारे मे जानकारी !\nStarted this discussion. Last reply by anilkumar Apr 2. 70 Replies\nनबीन भोजपुरिया ( NB )'s Groups\nदेखो हमरी काशी\nहमार जीभ करिया हो सकेले बाकी हमार करेजा करिया ना ह ....\nAt 1:49pm on May 21, 2013, श्याम कुमार said… नमस्कार नवीन जी,प्रणाम आ जय भोजपुरी हमनी के नया नया जुडनी है जय भोजपुरी से। आशा करत बानी की हमार पोस्ट रउवा के पसंद आई। धन्यवाद ! At 6:33pm on April 2, 2013, anilkumar said… At 7:45pm on January 25, 2013, Renu Tiwari said… बहुत स्वागत राउर बधाई केखुश रहीं, खुश रहीं उचकत रहींसाथेसाथे सुनीता आ परी के भी बहुत आशीष At 10:39pm on November 5, 2012, अभिनन्दन गुप्ता said… At 3:41pm on October 28, 2012, Ajeet Shrivastva said… प्रणाम भईया । कईसन बानी । At 3:14pm on October 25, 2012, Ajeet Shrivastva said… BHAGWAN NE MAA KO BANAYA KYUKI WO SABHI JAGAH NAHI RAH SAKTA HAI SO AUR GOD IS MOTHER MAA LOVE U MAA DO U FRENDS At 11:36am on October 19, 2012, RUDRA PRATAP SINGH RAGHUVANSHI said… bhai jee raura hamar rachna nik lagal dhanyvad\nAt 3:13pm on October 17, 2012, Dinesh kumar singh said… up aur Bihar ke logan ke hamar pranam ba !!!!!!!! At 10:51am on July 18, 2012, Rohit Lal said… Jai Bhojpuri\nJanm Din ke Badhai aa Subhkamna ho Bhaiya ji ke ...Rauar kul manokamna pura ho .. At 11:07pm on July 17, 2012, Pankaj Praveen said… बड़का भाई, जनम दिन के हार्दिक शुभकामना स्वीकार करी...अपना जिनगी में अपना माटी अउर अपना लोगन बीच रही के असही तरक्की के राह पर आगे बढ़त रही भगवान से इहे कामना बा .. No comments yet!\nनबीन भोजपुरिया ( NB )'s Photos\nछेनी हथौरी वाला आदमी\nहम , हम ना साहित्यकार हई ना गीतकार हई ना गावे नी ना लिखेनी ना कवनो बाजा बजावे नी ना हम संगीतकार हई ना ही हम कवनो फंकार हई , ना हम अभिनेता हई ना कवनो किरदार हई , हम त बस एगो डकबंसी लेखा कुछ चिठी पतरी भोजपुरी खातिर बिना नाव पता के भेटा जाला त ओह के भोजपुरिया लोगन के जरी पहुंचावे नी !\nएह से हमरा से कवनो रचनात्मक चीजन के उमेद कईल बुरबकाही कहाई ! कोशिश अतने बा की डकबंसी के काम नीमन से नीमहि जाउ !\nहमरा से एक बार एक जाना पुछले हा की भाई जी " रउवा राज ठाकरे नियन काहे करत बानी , एगो भाषा के ले के काहे चलत बानी , त हमार जवाब रहे ( हम हिन्दी मे लिखत बानी काहे से कि उनुका के हम हिन्दी मे जवाब देले रहनी )\nहिन्दी मेरी जननी है , मराठी बोलने मैने सीखा है , तमिल , तेलगु , मलयाली, बंगाली और भी अन्य भाषावो मे मै गाने सुनता हु , अंग्रेजी मेरी जिविका का एक साधन है , गुजराती पकवान पसन्द करता हु , पंजाबी और हरियाणवी का जोर मुझमे है लेकिन मेरी भाषा ( भोजपुरी ) मेरी पहचान है और मुझे भोजपुरिया होने पे गर्व है ।\nअब उ कुछ ना बोलेले !\nबबुवा गईलस बाहरा सीख के अईलस बाणी !\nवाटर वाटर कहि के मुवलस लगिये रहल पानी !!\nएही से कहत बानी, बोला भोजपुरी , कहा भोजपुरी , जिया भोजपुरी , प्यार द भोजपुरी में , प्यार करा भोजपुरी में काहे की " भोजपुरी एगो भाषा ही खाली ना हवे बल्कि ई एगो संस्कार हवे , ई हमनी के पहचान हवे , ई हमनी के ईमान हवे , ई हमनी के शान हवे |\nजय भोजपुरी - भोजपुरी भाषा के , संस्कार के प्रचार प्रसार में लागल एह साईट के बारे में कुछ हमर शब्द -\nई एगो प्रयास बाटे उन लोगन खातिर जे कभी भोजपुरी के सुनले नईखे\nई एगो प्रयास बाटे उन लोगन खातिर जे भोजपुरी जानत बाटे लेकिन कहे में, बोले में , बतियावे में लजात बाटे\nई एगो प्रयास बाटे पूरा भोजपुरी समाज के इक बैनर के निचे ले आवे के जे हेने होने बिखरल बाटे|\nलेकिन रउवा सब से एगो गुजारिश बाटे के कम से कम रउवा सब भोजपुरी के "रंगीला" बनावे खातिर भोजपुरी के सेनुर के "निरहुआ" मत बनायिब | एह के "व्यास " के जइसन सोच और " मृदुल" के जइसन पहुँच और माँ "शारदा" के जइसन प्यार से सजा के राखब |\nजय हिंद जय भोजपुरी\nभोजपुरी के साईट हवे आ जब भोजपुरी के हवे त के बोलवलस उ अब मायने नईखे राखत\nजय भोजपुरी जिया भोजपुरी\nभोजपुरिया स्वाभिमान सम्मेलन नबीन भोजपुरिया ( NB )'s Blog\nबा बेंवत ?\nPosted on May 4, 2013 at 1:10am3Comments\nबजाई थपरी जय जय कार करी एगो भाषा मुअल बिआ ..\nPosted on April 26, 2013 at 2:38pm2Comments\nअब कतना कुर्बान होई भोजपुरी ?\nPosted on February 16, 2013 at 3:00am3Comments\nनबीन भोजपुरिया ( NB ) and श्याम कुमार are now friendsyesterdayश्याम कुमार leftacomment for नबीन भोजपुरिया ( NB )"नमस्कार नवीन जी,प्रणाम आ जय भोजपुरी हमनी के नया नया जुडनी है जय भोजपुरी से। आशा करत बानी की हमार पोस्ट रउवा के पसंद आई। धन्यवाद !"yesterdayRajeev Mishra "राजीव भोजपुरिया" commented on नबीन भोजपुरिया ( NB )'s blog post बजाई थपरी जय जय कार करी एगो भाषा मुअल बिआ .."pranam bhai jee sahi kahni raura !\njai bhojpuri !"MondayRajeev Mishra "राजीव भोजपुरिया" liked नबीन भोजपुरिया ( NB )'s blog post बजाई थपरी जय जय कार करी एगो भाषा मुअल बिआ ..Monday More... RSS


चारा घोटाला – टटका खबर\nटटका खबर, अतवार, वैशाख अँजोरिया द्वादशी, 2078 विक्रमी\nशनीचर का दिने भइल अंतर्राष्ट्रीय हॉकी महासंघ अध्यक्ष के चुनाव में भारत के डॉ नरेंद्र ध्रुव बत्रा बेल्जियम के अपना प्रतिद्वंद्वी मार्क काउड्रोन के दू वोट से हरावत दुबारा अध्यक्ष बन गइलें. 47 बरीस में पहिला बेर अइसन भइल बा कि कवनो भारतीय दुबारा अध्यक्ष बनल बाड़ें. अब डॉ बत्रा साल 2024 तक ले अंतर्राष्ट्रीय…\nRead More about टटका खबर, अतवार, वैशाख अँजोरिया द्वादशी, 2078 विक्रमी\nटटका खबर, शुक, वैशाख अन्हरिया एकादशी, 2078 विक्रमी\nआगे पढ़े से पहिले जान लीं कि भोजपुरी के पहिलका वेबसाइट अंजोरिया डॉटकॉम के ट्राफिक रैंक हिन्दुस्तान में आजु अबहीं 19 हजार 656 पर बा. एहमें हर भाषा के वेबसाइट शामिल बा. दुनिया में एकर रैंक2लाख 66 हजार 291 बा. करीब 200 करोड़ वेबसाइटन का बीच भोजपुरी वेबसाइट के एह रैंकिग से भोजपुरियन…\nRead More about टटका खबर, शुक, वैशाख अन्हरिया एकादशी, 2078 विक्रमी\nचारा घोटालेबाज लालू के गोल काल्हु पेट्रोल-डीजल के दाम बढ़ला पर विरोध प्रदर्शन करी\nपटना 25 मई. जेल के सजा काटे का दौरान इलाज का नाम पर जमानत पर छूटल चारा घोटालेबाज लालू के गोल राष्ट्रीय जनता दल(राजद) आजु कहलसि कि ऊ केन्द्र में भारतीय जनता पार्टी (भाजपा) नीत नरेन्द्र मोदी सरकार के राज में पेट्रोल-डीजल के दाम लगातार बढञत गइला का खिलाफ बिहार भर में विरोध जुतूस निकाली….\nRead More about चारा घोटालेबाज लालू के गोल काल्हु पेट्रोल-डीजल के दाम बढ़ला पर विरोध प्रदर्शन करी\nचाराघोटाला के मुजरिम लालू बेटा के शादी में शामिल होखे ला पैरोल मिलल\nरांची 09 मई (वार्ता) बिनबाँटल बिहार के बहुचर्चित चारा घोटाला में जेल के सजा काटत मुजरिम आ बिहार के मुख्यमंत्री रहल राजद अध्यक्ष लालू प्रसाद यादव अपना बड़का बेटा तेज प्रताप यादव के शादी में अब शामिल हो सकीहें काहें कि पैरोल देबे के उनुकर निहोरा मान लीहल गइल बा. जेल सूत्र आजु बतवलें कि…\nRead More about चाराघोटाला के मुजरिम लालू बेटा के शादी में शामिल होखे ला पैरोल मिलल\nचोर मचाए हल्ला – कहलसि कि अपना मर्जी से चली\nनयी दिल्ली, 30 अप्रैल. चारा घोटाला में जेल के सजा भुगतत लालू प्रसाद के एम्स के सेवा अतना नीक लागल बा कि ऊ अस्पताल छोड़े के नइखन चाहत. अस्पताल के कहना बा कि लालू प्रसाद के तबियत में सुधार हो गइल बा आ अब ऊ राँची का अस्पताल में आगे के इलाज करा सकेलें. बाकिर…\nRead More about चोर मचाए हल्ला – कहलसि कि अपना मर्जी से चली\nसजा पावे के कीर्तिमान बनवलें लालू यादव\nरांची 24 मार्च. बेबाँटल बिहार के अरबों रुपिया के चारा घोटाला में आजु चउथका मामिला में लालू यादव के चौदह बरीस जेल आ साठ लाख रुपिया के जुर्माना के सजा सुनावल गइल बा. आजु ले देश के कवनो दोसरा नेता के शायदे अतना बरीस के जेल दीहल गइल होखी. लालू पहिलहीं से साढ़े तेरह बरीस…\nRead More about सजा पावे के कीर्तिमान बनवलें लालू यादव\nचारा घोटाला के चउथको केस में महाघोटालाबाज दोषी साबित\nरांची, 19 मार्च. बिना बँटाइल पुरनका बिहार के अरबों रुपिया के बहुचर्चित चारा घोटाला से जुड़ल चउथको मामिला में आजु सीबीआई के विशेष अदालत बिहार के मुख्यमंत्री रहल आ राजद के मलिकार लालू प्रसाद यादव समेत 19 गो आरोपियन के दोषी मान लिहलसि बाकिर एगो अउर मुख्यमंत्री रहल जगन्नाथ मिश्र समेत 12 जने के बरी…\nRead More about चारा घोटाला के चउथको केस में महाघोटालाबाज दोषी साबित\nभोजपुरी पट्टी से 16 मार्च के खबर\nचारा घोटाला के एगो अउर मामिला में शनिचर का दिने फैसला रांची 16 मार्च (वार्ता). केंद्रीय जांच ब्यूरो के विशेष अदालत में पुरनका बिना बाँटल बिहार के कुख्यात अरबों रुपिया के चारा घोटाला के एगो मामिला, दुमका कोषागार से अवैध निकासी, के फैसला काल्हु शनिचर का दिने सुनावल जाई. सीबीआई के विशेष न्यायाधीश शिवपाल सिंह…\nRead More about भोजपुरी पट्टी से 16 मार्च के खबर\nचारा घोटाला मुजरिम लालू के झूठहन मामिला में फंसावे के बाति पर हंगामा\nपटना 16 मार्च (वार्ता). बिहार विधानसभा में आजु राजद विधायक बवाल कइलें. ओह लोग के कहना रहल कि रेलवे टेंडर में गड़बड़ी करे के झूठ मामिला में सीबीआई तब रेलमंत्री रहल लालू प्रसाद यादव के फंसावत चाहत बिया. एह बवाल का चलते आजु विधानसभा की कार्यवाही भोजनावकाश से पहिले ना चल सकल. विधानसभा के कार्यवाही…\nRead More about चारा घोटाला मुजरिम लालू के झूठहन मामिला में फंसावे के बाति पर हंगामा\nआगि लगा के तापल चाहत बाड़ी जमालो\nपटना 08 मार्च. आंध्र प्रदेश के विशेष राज्य के दर्जा ना मिलला से तेलुगू देशम पार्टी के मोदी सरकार से बगावत चारा घोटाला में जेल के सजा काटत लालू के उपदेश देबे के मौका दे दिहलसि. जेल में बन्द लालू प्रसाद के ट्विटर हैंडल से ट्वीट कइल गइल बा कि – नीतीशो अपना बॉस से…\nRead More about आगि लगा के तापल चाहत बाड़ी जमालो\nमुख्य सचिव के बर्खास्त करे के मांग ला परिषद में राजद के हंगामा\nपटना 07 मार्च (वार्ता). बिहार विधान परिषद में आजु राष्ट्रीय जनता दल चारा घोटाला मामिला में झारखंड के अदालत से सम्मन जारी होखला का बाद राज्य के मुख्य सचिव अंजनी कुमार सिंह के बर्खास्त करे के मांग करत हंगामा कइलसि. उप सभापति हारूण रसीद के आसन ग्रहण करते राजद के सुबोध राय कार्यस्थगन प्रस्ताव राखत…\nRead More about मुख्य सचिव के बर्खास्त करे के मांग ला परिषद में राजद के हंगामा\nटटका खबर,5मार्च 2018, सोमार\nबिहार में वित्तीय प्रबंधन प्रणाली 01 अप्रैल से ऑनलाइन हो जाई पटना 05 मार्च (वार्ता). बिहार के उप मुख्यमंत्री आ वित्त मंत्री सुशील कुमार मोदी सोमार का दिने एलान कइलन कि राज्य का वित्तीय प्रबंधन में पारदर्शिता ले आवे खातिर 01 अप्रैल से ऑनलाइन व्यापक वित्त प्रबंधन प्रणाली (सीएफएमएस) लागू हो जाई आ सरकार के…\nRead More about टटका खबर,5मार्च 2018, सोमार\nहाई कोर्ट से ना मिल पावल लालू के जमानत\nरांची, 23 फरवरी (वार्ता). करोड़ों रुपिया के चारा घोटाला मामिला के सजायाफ्ता राजद प्रमुख आ बिहार के मुख्यमंत्री रह चुकल लालू प्रसाद यादव के आजु झारखंड उच्च न्यायालय जमानत देबे से मना कर दिहलसि. न्यायाधीश अप्रेश कुमार सिंह एह मामिला के सुनवाई करत कहनी कि अगर लालू अधवो सजा काट लिहले रहतन त उनुका अरजी…\nRead More about हाई कोर्ट से ना मिल पावल लालू के जमानत\nबुध, 10 जनवरी 2018 के खास खास खबर\nराष्ट्रपति रामनाथ कोविंद एक दिन का दौरा प बियफे का दिने बिहार आएब. राष्ट्रपति एहिजा राजगीर में नालंदा विश्वविद्यालय, सीएसआरएस, इंडिया फाउंडेशन अउर विदेश मंत्रालय का ओर से आयोजित तीन दिन के धर्म-धम्म सम्मेलन के उद्घाटन करब. एह सम्मेलन में राज्यपाल सत्यपाल मलिक, मुख्यमंत्री नीतीश कुमार आ श्रीलंका के विदेश मंत्री तिलक मरापाना समेत अनेके…\nRead More about बुध, 10 जनवरी 2018 के खास खास खबर\nचारा घोटाला के दुसरको केस में लालू के मिलल जेल आ जुर्माना\n27 बरीस पहिले का बिहार में – जब झारखण्ड अलगा ना भइल रहुवे – भइल चारा घोटावा में चारा चोर का नामम से मशहूर हो गइल लालू प्रसाद के आजु साढ़े तीन बरीस के जेल आ पाँच लाख रुपिया के सजा सुना दीहल गइल सीबीआई का विशेष अदालत में. लालू का साथही एह घोटाला के…\nRead More about चारा घोटाला के दुसरको केस में लालू के मिलल जेल आ जुर्माना\nटटका खबर, शुक,5जनवरी 2018\nमध्यप्रदेश का इंदौर शहर के कनाड़िया इलाका के बिचौली मर्दाना बाईपास पर शुक का दिने एगो नामी प्राईवेट स्कूल के बस के जोरदार टक्कर सामने से आवत एगो च्रक से हो गइल. एह हादसा में पाँच गो विद्यार्थियन आ ड्राइवर के मौत हो गइल आ दर्जनो घवाहिल हो गइलें. प्रधानमंत्री नरेन्‍द्र मोदी शुक का दिने…\nRead More about टटका खबर, शुक,5जनवरी 2018\nटटका खबर, 8 जून 2017, बियफे\nबँवारा राजनीतिक गोलन के छात्र ईकाईयन का तरफ से आजु बियफे के बिहार बन्द करे के गोहोर लगावल गइल रहुवे. बाकिर एह गोहार के कवनो खास असर देखे के ना मिलल. आरा टीसन प कुछ लुहेड़ा लईका संघमित्रा एक्सप्रेस के कुछ देर ले रोक रखले. राजद मुखिया पुलिस के सलाह दिहले रहलन कि विरोध करेवालन…\nRead More about टटका खबर, 8 जून 2017, बियफे\nटटका खबर, 20 फरवरी 2017, सोमार\nपडरौना आइल श्रीरामजन्म भूमि न्यास के अध्यक्ष महंत नृत्यगोपाल दास जी आजु कहनी कि विधानसभा चुनाव का बाद राम मंदिर बनवावे खाति धर्माचार्य लोग प्रधानमंत्री नरेन्द्र मोदी से बतियावे दिल्ली जाई. बिहार विधानपरिषद के चार सीट प9मार्च का दिने होखे जात चुनाव ला परचा दाखिल करे के आजु आखिरी दिन रहुवे. मंगल का…\nRead More about टटका खबर, 20 फरवरी 2017, सोमार\nशराबबन्दी के नशा में डूबल बिहार सरकार\nनीतीश कुमार के शराबबन्दी करावे के नशा में सगरी सरकारो डूबल जात बिया. बिहार के उत्पाद अधिनियम में संशोधल क के अब सगरी अधिकारियन के उत्पाद अधिकारी वाला अधिकार दे दीहल गइल बा. अब से सगरी अधिकारी शराबबन्दी करावे का काम में लाग जइहें. दीवाली का मौका पर हाथे आइल एह गिफ्ट के पूरा इमानदारी…\nRead More about शराबबन्दी के नशा में डूबल बिहार सरकार


भोजपुरी के तुलसी आ तुलसी के भोजपुरी - डॉ. जयकान्त सिंह 'जय'\nअबकी 'तुलसी जयंती' १५ अगस्त के पड़ गइल रहे। हम सोसल मीडिया का फेसबुक के जरिए उनका के राम भक्ति धारा के पहिले भोजपुरी भक्त कबि के रूप में इयाद करत नमन कइनीं। बहुत अध्येता बिद्वान लोग नमन करत आपन सहमति देत बिचार राखल त कुछ भोजपुरिये साहित्य सेवी के बिचार आइल कि का भोजपुरी में कबि-साहित्यकार के अकाल हो गइल कि एगो अवधी का कबि के भोजपुरी के कबि बतावल जा रहल बा? कुछ बिद्वान लोग एह पर हमरा से आपन बिचार राखे खातिर दबाव बनावल कि अब अपने बताईं कि रउरा गोस्वामी तुलसीदास जी के भोजपुरी के भक्त कबि काहे लिखनीं। तब हमरा बोलल आ लिखल जरूरी बुझाइल आ रउरा लोग के सोझा अपना अध्ययन-अनुसंधान से बनल गोस्वामी तुलसीदास जी से जुड़ल समझ आ सोच साझा करे खातिर आवे के पड़ल बा।\nएक त गोस्वामी तुलसीदास जी खुद अपना जनम अस्थान, परिवार आ गुरु आदि के बिसय में खुलके कुछ नइखन लिखले। हँ अपना काब्य ग्रंथन में जहाँ- तहाँ कुछ संकेत भर दिहले बाड़न। एकरा बावजूद उनका जनम अस्थान, परिवार, गुरु आदि के बारे में अब तक कम माथापच्ची नइखे भइल। जवना पर हम बाद में आएब। बाकिर जहाँ तक उनका रचना के भासा के बात बा त ओकरा में संस्कृत, भोजपुरी , अवधी, ब्रजभासा, कौरवी, अरबी-फारसी आदि का सब्दन, क्रियापदन, परसर्गन, कहाउत-मुहाबरन के धड़ल्ले से बेवहार भइल बा। उनकर सहज,सरल आ सुललित संस्कृत त निछक्का भोजपुरियो जन खातिर सहजे सूझे जुगुत बा। बाकिर गोस्वामी तुलसीदास जी अपना रचना के भासा कहीं अवधी, भोजपुरी भा ब्रजभासा नइखन लिखले। जइसे कबीरदास लिखलें- ' बोली हमार पूरब के, हमरा लखे ना कोई, हमरा के उहे लखी जे धूर पूरब के होई।' अब एकरा के जेतना सधुकड़ी भा पचमेली लोग बना लेवे। ऊ इहो लिखलें कि ' संस्कीरत ह कूप जल, भाखा बहत नीर।' जायसियो लिखलें कि ' आदि अंत जस काथा अहै, लिखि भाखा चउपाई कहे।' ओइसहीं बेर बेर गोस्वामी तुलसीदास जी लिखलें- ' भाखाबद्ध करब मैं सोई, मोरे मन प्रबोध जेहि होई।' चाहे ' भाखा भनति मोर मति थोरी।' चाहे 'भाखा निबद्ध मति मंजुल।' चाहे ' तहाँ बेद अस कारन राखा। भजन प्रभाउ भाँति बहु भाखा।' चाहे ' होई न मृखा देवरिसि भाखा। उमा सो बचनु हिरदय धरि राखा।'\nतब ' मैं ' आ ' मोर ' भोजपुरी में खूब चलत रहे। कबीरोदास लिखलें- राम मोर पीव मै राम के बहुरिया।' अब भोजपुरी 'मैं' के छोड़ देलस बाकिर मैं से बनल ' मोर ' गीतन में आजुओ चलऽता - ' पीआ मोर गइले रामा, पूरबी बनिजिया।' गीता प्रेस गोरखपुर वाला ना, मानस के पुरनका प्रकासन सब में देखब सभे त भाखा भेंटाईं। एने भाखा के भासा भेंटाता। बाकिर राखा के रासा करे में हिन्दी का हिमायती लोग के पसेना छूटे लागऽता। खैर, हमरा कहे के ई बा उनइसवीं सदी ले भाखा भा भासा कहके ढ़ेर साहित्य रचाइल आ सहेजाइल। जवना खातिर धिरावत फोर्ट विलियम कॉलेज के हिन्दुस्तानी विभाग में अधिकारी प्रोफेसर गिलक्राइस्ट अपना भाखा मुंसी सदल मिसिर आ लल्लू लाल के ' भाखा ' छोड़ के कौरवी आ बांगरू भासा आधारित खड़ी बोली में लिखे आ ओही भासा - रूप के परचार करे के कहले रहलें।\nकेतनो बड़ कबि होखस। ऊ एके बेर महाकाब्य ना लिख देलन। ऊ पहिले फुटकर रचना करेलन आ जब कलम आ ग्यान बरिआर हो जाला त केतने खंड काब्य आ महाकाब्य सिरिज देलन। ओइसहीं गोस्वामी तुलसीदास जी पहिले फुटकरे कबिता संग्रह आ गीत संग्रह लिखलें; जइसे- बैराग्य संदीपनी, दोहावली, गीतावली, रामललानहछू, जानकी मंगल, पार्बती मंगल, बरवै रामायन, हनुमान चालीसा आदि आ ग्यान आ लेखनी बरिआइल त लिख दिहलें- राम चरित मानस, विनय पत्रिका, श्रीकृष्ण गीतावली, हनुमान बाहुक आदि। गोस्वामी तुलसीदास जी का रचना भासा पर बात करे खातिर उनका सुरुआती रचनन के भासा पर बिचार पहिले करे के पड़ी। फेर मानस, विनय पत्रिका आ आउरो रचना के भासा पर जम के बतकही होई। एकरा पहिले भोजपुरी आ अवधी का तात्विक भेदन पर बिचार करे के होई। ओह सब पर हम बात करब। अध्येता बिद्वान लोग का संगे संगे तुलसीदास का दोहा, छुपाई, सोरठा, रोला, हरिगीतिका, सबैया, सोहर, बरवै, तोमर आदि के बानगियो रखाई। बाकिर फिलहाल हम तुलसिये दास जी का दोहा-चउपाई के जरिए उनका जनम अस्थान, गुरु अस्थान आ परिवार आदि के पड़ताल करे के उतजोग करब।\nगोस्वामी तुलसीदास जी का मानस में राम के चरित बचपने से जगह बनवले रहे। उनका अनुसार सिव-संभु अपना उमा के आ फेर काग जइसन तेज भुसुंडि मतलब दिमाग वाला के राम-भक्ति के अधिकारी के रूप में चीन्ह के राम के चरित सुनवलें, उहे चरित कथा भरद्वाज मुनि जागबल्क मुनि से सुनके अपना मानस में बइठवलें आ ओइसहीं हाथ पर परत्यक्ष राखल आँवरा जइसन केतने लोग सुनल, जानल आ जनावत आइल जवना के उनकर ( तुलसीदास के ) के गुरु स्वामी रामानंद के सुयोग्य सिस्य संस्कृत के अगाध बिद्वान नरहर्यानंद यानि नरहरि दास, जे बहुत पहिले 'अध्यात्म रामायण' लिख चुकल रहलें ( मानस संदर्भ , पन्ना -५६२ ) , से बालपन के अति अचेतावस्था में बार-बार मतलब कई-कई बार सुनके अपना मति-गति के अनुसार समुझल-बुझल रहस,तवना के भाखा में बन्हले मतलब उतरले रहस ताकि अपना मन के परबोध सकस। ऊ कई जगह अपना गुरु नरहरि दास के बंदना करत नजर आवत बारन- ' बंदऊ गुरु पद कंज कृपा सिंधु नर रूप हरि।' उनका खातिर एक तरह से नर रूप में हरि ही भेंटा गइल रहस जे लरिकाइयें में परिवार आ गाँव से उपेक्षित 'रमबोलवा' भा 'रामकिंकर' के अपना सनेह आ ग्यान से नहवावल सुरु कर देले रहस। परिवार आ गाँव के उपेक्षा के असर तुलसीदास पर एतना रहे कि ऊ लिखलें - ' तुलसी तहाँ न जाइए जहाँ जनम के गाँव।'\nअब आईं असली बात पर कि बालक तुलसी भा रमबोलवा भा रामकिंकर अपना गुरु नरहरि दास से राम कथा कहँवा सुनले रहस। उनका अनुसार, ' मैं पुनि निज गुरु से सुनी, कथा सो सुकरखेत। समुझी नहिं तसि बालपन, तब अति रहऊँ अचेत।।' राम कथा सुनत समय तस लरिकाईं रहे कि समुझीं जे अचेतावस्था रहे। ओहू अचेतावस्था में गुरु जी बेर बेर कथा सुनाके मानस में बइठा देले रहस - ' तदपि कहि गुरु बारहिं बारा। समुझि परि कछु मति अनुसारा।। भासाबद्ध करबि मैं साई। मोरे मन प्रबोध जेहि होई।।'\nई कुल्ह परकरन सूकरखेत के ह। अब असली मरम एही सूकरखेत में छुपल बा। जवन तुलसीदास का जीवन-परिचय के अपना मन माफिक गढ़े वाला बिद्वान के माथा चकरा देला। एही सूकरखेत में तुलसीदास बचपन में अपना गुरु से राम कथा सुनले रहस। मतलब उनकर गाँव गुरु का एही कथा अस्थान के इर्द-गिर्द रहे। जदि एह सूकरखेत के जानकारी हो जाए त बहुत कुछ तय हो जाई। एह सूकरखेत के लेके बिद्वान लोग के अलग-अलग मत बा। केहू ओकरा के बाँदा जिला के राजापुर, केहू एटा जिला के सोरों, केहू गोंडा के पसका, केहू अजोध्या, केहू प्रयाग के राजापुर, केहू चित्रकूट, केहू सीतापुर जिला के रामपुर, केहू बस्ती जिला के ग्राममाना, केहू बरेली, बिहार के हाजीपुर, केहू शाहाबाद के राजापुर, केहू बलिया आदि के सूकरखेत बतावे के परयास कइले बा। बाकिर सूर्य प्रसाद दीक्षित अपना आलेख ' तुलसी जन्मस्थली की खोज ' में प्रायः हर केहू का मत के तार्किक ढंग से खंडन करत सोरों के पक्ष में आपन बिचार देवे के दूगो आधार गिनवले बारन। पहिला कि 'नंददास तुलसी के भाई रहलें। उनकर बंसज इहँवे रहत रहलें, एह से तुलसियो इहँवे पैदा भइल होइहें आ दोसर कि तुलसीदास के ससुरार बदरिया इहँवे बा। एह से तुलसीदास के गाँव एकरे अगल बगल में रहल होई।'( तुलसीदास, सं. विश्वनाथ प्रसाद तिवारी, लोकभारती प्रकाशन, इलाहाबाद, पन्ना- १२-१९)। बाकिर सोरों के पक्ष में पुरहर परमान ना मिले के चलते बहुते बिद्वान सोरों के जनम अस्थान आ सूकरखेत माने से इंकार कर गइल बारन। आचार्य चंद्रबली पाण्डेय, आचार्य विश्वनाथ प्रसाद मिश्र, डॉ. माता प्रसाद गुप्त आदि सभे परमान के अभाव में सोरों के सूकरखेत आ तुलसी के जनम अस्थान माने से इंकार कर दिहल। आचार्य रामचन्द्र शुक्ल अपना ' हिन्दी साहित्य का इतिहास ' में साफ साफ लिखलें कि ' अनेक प्रकार के कल्पित परमान सोरों के जनम अस्थान साबित करे खातिर तइयार कइल गइल। सब उपद्रव के जड़ बा सूकरखेत, जवन भ्रम से सोरों समझ लिहल गइल।'( पन्ना- १२९)।\nजब संवत् १८६६ में बाँदा जिला के गजेटियर लिखाइल त ओकरा में जनश्रुति के आधार पर ई लिखल गइल कि तुलसीदास सोरों से आके राजापुर का जंगल में तप कइलें। एह मत के खंडन करत सूर्य प्रसाद दीक्षित के कथन बा कि एक त गजेटियर जनश्रुति पर निर्भर बा, एह से संदिग्ध बा आ दोसरे लोग तर्क देला कि तुलसीदास एह गाँव के बसवलें त जवना गाँव के तुलसीदास बसवलें ऊ उनकर जनम भूमि कइसे हो सकेला? राजापुर में तुलसी के बंसज/उत्तराधिकारी लोग के मिलल माफीनामा में देखावल जाला। बाकिर उनका पूरखन से जुड़ल कवनो माफीनामा इहाँ नइखे।' कुलदीप नारायण राय ' झड़प' अपना अनुसंधानपरक आलेख ' गोस्वामी तुलसीदास के गुरुभूमि : सूकरखेत ' में साफ साफ फरिआ के बतवले बारन कि गजेटियर ऐतिहासिक परमान ना मानल जाला। ओकर लेखक सूकरखेत के सोरों समझ के भूल कइले बाड़े। एटा गजेटियर से ओके कथन के पुष्टि नइखे होत।'( स्मारिका- अ. भा. भो. सा. स., सिवान अधिवेशन, पन्ना-५२)।\nकुलदीप नारायण राय ' झड़प ' बहुत प्रकार के परमान देत दावा का संगे ई साबित कइले बारन कि ' वास्तव में तुलसी के सूकरखेत बलिया आ सिवान जिला के सीमा पर सरयू तट स्थित ' सुअरहा ' ह, जवना के ब्युत्पत्ति साफे ' सूकरखेत ' से भइल बा। ए घरी सुअरहा गाँव सरयू का ढाही से नदी के दक्खिन पार आ गइल बा। पहिले ई उत्तर पार सारन जिला में रहे। एकर कुछ स्मृतिचिन्ह अबहीं सारन ( अब सिवान ) जिला स्थित गभिरार गाँव में बा। उहें ऊ महावटवृक्ष बा, जवना के नीचे बेदी बना के भगवान बराह ( सूकर ) के पूजा कइल जात रहे। ऊ आजो पूज्य बा। ओकर पतई तूरल भा कवनो प्रकार के क्षति पहुंचावल बर्जित बा।' ( उहे स्मारिका, पन्ना - ५३)। आगे ' झड़प जी ' के एक- एक परमान प्रस्तुत कइल जाई। फिलहाल एह ब्यापक क्षेत्र ( खेत ) के बारे में बिचार कइल जरूरी बा। एह क्षेत्र के अगल-बगल होके सरजुग, सुरसरि (गंगा) आ सोन नदी के बहाव बा। नदी में कटाव आ ढाही पड़त रहेला। कबो कवनो नदी दूर चल जाले कबो कवनो नदी पास आ जाले। गोस्वामी तुलसीदास मानस में एह तीनों नदी के उल्लेख करत एह क्षेत्र के प्रयाग अइसन पावन बतवले बारन - ' राम भगति सुरसरितहिं जाई। मिली सुकीरति सरजु सुहाई।। सानुज राम समर जस पावन। मिलऊ महानद सोन सुहावन।।'(मानस पन्ना-४१)। इहाँ तुलसीदास सुरसरि मतलब गंगा नदी के राम भगति, सरजुग नदी के सुकीरति आ महानद सोन के राम के अनुज लछुमन जइसन समर बीच पावन बतावत तीनों के मिलन अस्थान के अति सुहावन बता के अपना जनम आ गुरु अस्थान के प्रति पावन भाव ब्यक्त कइले बारन। जइसे आरा, बलिया आ छपरा तीनों जिला एक दोसरा से मिलेला ओइसहीं एह तीनों नदियन के मिलन आ सम्बन्ध एह तीनों जिला से बा। उनका जीवन के अधिकाधिक समय एह जवार मतलब सूकरखेत के अलावे कासी, चित्रकूट, प्रयाग अजोध्या आदि में बीते के परमान उनका काब्य रचनन में मिलऽता।\nअब इहाँ से सिवान, बलिया आ भोजपुर के मिलन अस्थल आ सरजुग तट के आसपास मिलल कई साक्ष्यन के जरिए तुलसीदास के जनम अस्थान आ गुरु नरहरि दास के सूकरखेत से जुड़ल तथ्यन पर 'झड़प' जी के हवाले से बात राखल जाई, एकरा संगे संगे तुलसीदास का काब्य रचनन में प्रयुक्त एह क्षेत्र का एक एक भोजपुरी के सब्दन, कहाउतन, मुहावरन आदि के भी चर्चा होत चली, जवना के प्रयोग अवध क्षेत्र में ना के बरोबर पावल जाला।\nगोस्वामी तुलसीदास के बतावल सूकरखेत के बलिया ( उत्तर प्रदेश ) आ सारन-सिवान ( बिहार ) जिला के सीमा पर सरयू तट स्थित ' सुअरहा ' गाँव आ ओकरा बगल के गभिरार गाँव ( सिवान जिला ) के महावट वृक्ष अउर उहाँ परम्परा से होत आवत भगवान बराह ( सूकर ) का पूजा के चर्चा करत ओकरे कुछ दक्खिन हट के बहुते पुरान पीपर का गाछ के लगे बनल ' रतना ' के अस्थान तुलसीदास के पत्नी रत्नावली के इयाद करावऽता। अब ऊ अस्थान ' रतना बाबा ' के अस्थान कहाला।\nगभिरार का ओह महावट आ पीपर के बीच बहुत पुरान-पुरान गाछ-बिरीछ बारें स। राम जी, सिव जी आ हनुमान जी के नाम से पुरान-पुरान चबूतरा बारें स। ओकरा से कुछ दूर ईसान कोन पर ' रामकिंकर दास के मठिया ' होखे के उल्लेख साबिक सर्बे ( पुरान बन्दोबस्त ) में मिलेला। झड़प जी गोसाईं जी के सिस्य आ ' प्रेम रामायण ' के लिखनिहार राम द्विवेदी के हवाले से अपना बयान के सही साबित करत लिखले बारन कि द्विवेदी जी ' प्रेम रामायण ' में तुलसीदास जी के नाम तुलसीदास ना लिख के\n' रामकिंकरे ' लिखले बारन आ तुलसियो दास जी विनय पत्रिका सहित अपना कई पोथी में जगह-जगह पर अपना के ' रामकिंकर ' लिखले बारन। झड़प जी ' मानस-मयूख, बरिस-१, प्रकास-४, पन्ना-४१९-४२० के हवाले से अपना पुस्तक ' गोस्वामी तुलसीदास : जीवनवृत्त और व्यक्तित्व ' पन्ना - ३७८-३७९ में एह तथ्य के लिखले बारन कि साइत तुलसीदास के गुरु जी उनका के 'रामकिंकरे' कहके संबोधित करत होइहें।\nसुअरहा के अगल-बगल तुलसी छपरा, हुलासगढ़ ( हुलसीगढ़ ), नरहन ( नरहरि दास के नाम पर ), गोसाईंपुर, ककर घाट ( रामकिंकर घाट ), ककरकुंडा ( रामकिंकर कुंड ) आदि जगह के नाम बहुत कुछ कह रहल बा। झड़प जी ' गौतम चंद्रिका ' के हवाले से कहत बारन कि सूकरखेत में घाघरी नदी दू धारा में होके सरयू में मिलत रहे आ ओ तरह से जवन भूमि टापू नियर बनि गइल रहे, उहे संगम-भूमि सूकरखेत कहाय, जइसे -\n' सरयू अपर घाघरी दोऊ। संगम तीर्थराज सम सोऊ।।'\nआजुओ एह चउपाई का कसउटी पर सिवान का गभिरार गाँव के परखल जा सकेला। सिवान होके बहत नदी के सूरी ( सुअरी ), बान गंगा आ दाहा कहल जाला। छितौली- चैनपुर स्टेट के पुरान कागज - पतर पर एकर नाम ऊपर के चउपाई वाला ' घाघरी ' ही बा। ए घरी ई नदी ताजपुर का लगे सरजुग में मिलत बा, बाकिर पहिले ई गभिरार में मिलत रहे। पच्छिमी मुहाना पर बरवा नवादा ( बराह नौधाम ) आ पूरबी मुहाना पर कचनार ( कच्छनार ) बा। मुहाना अब नारा के रूप में रह गइल बारें स आ नदी के पुरान पेटा निखती से टारी ले कंसाड़ ( चँवर ) बन गइल बा काहे कि अंगरेज राज में पानी के निकास आ सिंचाई के हिसाब से घाघरी के धारा दक्खिन से पूरब के ओर मोड़ दिहल गइल जइसन कि ' सारन जिला दर्पण ' पन्ना २३ पर गदाधर प्रसाद अम्बष्ट के लेख बा - ' सन् १८८१ में नहर निकाल के दाहा, मही, धनै, आ घोघरी एह चार धारा सबमें मिलावल गइल रहे आ एह तरह से नदियन के रास्ता बदल दिहल रहे।'\nअपना आलेख में झड़प एहू तथ्य के उल्लेख कइले बारन कि सरजुग तट के सिवान जिला वाला गभिरार गाँव ओह महाबराहबट बिरीछ वाला अस्थान से लगभग एक मील उत्तर नेवारी नाम के जगह बा, जहाँ नरहरि दास का परम्परा के सांडिल्यगोत्रीय बराह्मन बसल बारें। नरहरि दास जी के गिनती स्वामी रामानंद के बारह प्रधान सिस्यन में कइल गइल बा। ----- उनकर जनम बइसाख सुक्ल तीज ( अक्षय तृतीया ) के भइल रहे, जवना का इयाद में गभिरार - नेवारी में हाँ ले उत्सव मेला मनावल जात रहल ह।\nएगो आउर जनश्रुति के हवाले से झड़प जी के कहनाम बा कि प्रसिद्ध कान्यकुब्जाधिपति राजा महेन्द्र पाल जब बंगाल, बिहार आ नेपाल के जीतलें त ओह उपलक्ष्य में सिवान जिला में एगो बड़का पोखरा खोनववलें, जवन मेंहदार के नाम से प्रसिद्ध बा। उनकर बापो राजा ' निर्भयराज भोज ' बहुते प्रतापी रहलें। ऊ लोग जगदोद्धारक बराह अवतार के उपासक रहे। ओ लोग का सिक्का पर एक ओर ' श्रीमदादिवराह ' लिखल बा आ दोसरा ओर पृथ्वी के उद्धार करत भगवान बराह के मूर्ति बनावल बा। राजा महेन्द्र पाल सरजुग का तट पर दुर्ग बनववले आ ओही के निगिचा भगवान बराह के मूर्ति स्थापित कराके ओ अस्थान के नाम सूकरखेत धइलें। जवना के चर्चा गोस्वामी तुलसीदास जी अपना राम चरित मानस का बालकांड में कइले बारन। नदी का ढाही से आज ना ऊ दुर्ग बा आ ना ऊ बराह मंदिर बा, बाकिर ओ अस्थान के इयाद में ' कोटवा-महेंदरा ' आ ' सुअरहा ' गाँव के नाम आजो जीअता। अनेक परमान के आधार पर झड़प जी ई साबित कइले बारन कि ' गोस्वामी तुलसीदास के जनम भूमि हरदी के लगे बलिया- भोजपुर में गंगा तट पर रहे। ऊ जगह सुअरहा ( सूकरखेत ) से १४-१५ मील दक्खिन बा। एह से उनका खातिर लरिकाईं का अचेतावस्था में पसका आ सोरों गइल संभव ना रहे, बाकी कथित सूकरखेत ( सुअरहा ) गइल संभव रहे।' एह तरह से गोस्वामी तुलसीदास जी के जनम अस्थान हरदी के लगे बलिया-भोजपुर के गंगा तट पर रहे आ गुरु अस्थान सिवान का गभिरार आ ओकरा से सटले ' सुअरहा ' (सूकरखेत) रहे। एही से गोस्वामी जी अपना चउपाई में गंगा, सरजुग आ सोन नदी के मिलान अस्थान के अपना खातिर तीरथ राज प्रयाग के समान पावन बतवले बारन। जवना के उल्लेख ऊपर हो चुकल बा।\nगोस्वामी तुलसीदास जी अपना जीवन परिचय के रूप में अपने कुछ खास नइखन लिखले। उनका से अपना रचनन में कहीं-कहीं खुद दयनीय दसा, हतास-निरास अवस्था आ लरिकाईं में परिवार भा गाँव से मिलल से मिलल अनादर आ उपहास के चाहे-अनचाहे चर्चा भावुकता बस लिखा गइल बा। डॉ. राम कुमार वर्मा अपना पोथी ' हिन्दी साहित्य का आलोचनात्मक इतिहास में ठीके लिखले बारन कि\n' उनका ( तुलसीदास के ) जदि आत्मग्लानि ना होइत त साइत ऊ अपना बारे में एतनो ना लिखितें।'\n( पन्ना-४८४)। बाकिर वर्मा जी तुलसीदास के बारे में जानकारी का स्रोतन के तीन कोटि में रखले बारन। एगो अन्तर्साक्ष्य, मतलब - तुलसीदास जी का रचनन में उनका माई-बाप, गुरु, गुरु अस्थान, लरिकाईं के दयनीय दसा, कुल जाति, घर-गिरहस्ती, बैराग-पर्यटन, रचना रचे के सिरी गनेस के तिथि, बुढ़ारी आ रोग-बेआधी आदि से जुड़ल जानकारी, दोसर बाह्य साक्ष्य आ तीसर जनश्रुति के रूप में लोक मानस में बइठल उनका जीवन से जुड़ल कथा कहानी। जनश्रुति के रूप में जन मानस में ब्यापल जानकारी के आधार एक तरह से बाह्य साक्ष्य, मतलब तुलसीदास के समकालीन भा उनका बादे कुछ कवि-साहित्यकार लोग के लिखल जानकारी बा। जवना में कई तरह के विरोधाभास नजर आवेला। एकरा बावजूद ओकरा पर विचार कइल जरूरी बा। एह से जनश्रुति आ बाह्य साक्ष्य के पड़ताल पहिले कर लिआव। फेर उनका रचनन में भेंटाइल जानकारी पर बात कइल जाई।\nगोस्वामी तुलसीदास के बारे में जनश्रुति बा कि उनकर जनम उत्तर प्रदेश का बाँदा जिला के राजापुर गाँव के दम्पत्ति सरजुगपारिन ब्राह्मन आत्मा राम दूबे आ हुलसी के घर संवत् १५५४ का सावन अँजोरिया सतमी के अभुक्त मूल नक्षत्र में बारह महीना का गर्भावस्था के बाद मुँह में बतीसो दाँत लिहले एगो देखनउक बालक के रूप में भइल। जवन जनम के समय रोअल ना, बल्कि राम बोलल। मतारी सहित पूरे परिवार का ई लरिका अपसगुन आ अमंगलकारी बुझाइल आ मतारी हुलसी ओह लरिका के अपना दासी चुनिया के हवाले क के ओकरा ससुरार भेज दिहली। अगिले दिन मतारी संसार से विदा हो गइली। राम बोले का चलते तुलसीदास के सभे रमबोलवा कहे। रमबोलवा के रूप में ऊ पाँच साल के भइलें त पाले-पोसे वाली चुनियो के देहांत हो गइल। एकरा बाद रमबोलवा के दुर्दिन चालू भइल। परिवार आ गाँव सभे अमंगल-अपसगुन मानके अनादर आ उपहास करे। एक दिन नरहर्यानंद साधु के एह रमबोलवा पर नजर पड़ल आ ऊ उनका के अपना संगे राख के संवत् १५६१ के माघ अँगोरिया पंचमी का सुक के जनेऊ संस्कार कइलें। राम-मंत्र के दीक्षा दिहलें। सूकरखेत में राम का चरित के कथा सुना-सुना के उनका मानस में बइठवलें। फेर कासी ले जाके सेससनातन जी किहाँ आगे के बिद्या पावे के बेवस्था कइलें। उहाँ ऊ कुल्ह बेद-बेदांग के अध्ययन कइलें। एही बीच उनका अपना बाबूजी का मरे के खबर मिलल आ ऊ गांवे आके बाबूजी के सराध संस्कार कइलें आ गाँव का लोग के गुरु नरहरि दास से सुनल राम चरित सुनवलें आ सभका मानस में बइठवलें।\nसंवत् १५८३ का जेठ अँजोरिया तेरस का बिअफे के उनकर बदरिआ गाँव के भारद्वाज गोत्र के पंडित दीनबंधु पाठक के बेटी रत्नावली से बिआह भइल। उनकर बिआही जीवन पाँच साल ले खूब ढ़ंग से बीतल। तारक नाम के एगो बेटो भइल। ऊ अपना रत्ना के बहुत सनेह देत रहस। एक बेर रत्ना उनका अनुपस्थिति में अपना नइहर चल गइली। ऊ घरे आके जब रत्ना के ना पवलें आ पड़ोसी से उनका नइहर जाए के जानकारी मिलल त राता-राती जइसे-तइसे रत्ना के घरे पहुँच गइलें। नइहर में लजाइल रत्ना का तुलसीदास के ई बेवहार नीमन ना लागल आ ऊ स्वाभाविक रूप से कहलीं कि एतना नेह-सनेह जदि रउरा अपना आराध्य राम में रखतीं त भवसागर के भय मिट जाइत। एकरे के लेके एगो बानी परचलित बा-\n' हाड़ चाम के देह मोर, जवना से एतना प्रीति।\nएतना रहित जो राम से, कहाँ रहित भवभीति।।'\nइहँवे उनकर माथा ठनकल आ सूकरखेत में गुरु नरहरि दास से सुनल राम चरित आ ओकरा परभाव के इयाद आइल आ ऊ उहाँ से वापस आ के साधु भेस में कासी, अजोध्या, चित्रकूट आदि के तीर्थाटन कइलें आ फेर अपना आराध्य राम से जुड़ल कई एक गो काव्यग्रंथन के रचना कइलें।\nअब जहाँ तक उनका जिनगी से जुड़ल बाह्य साक्ष्य के बात बा त ओकरा में प्रमुख ग्रंथ बाड़ें स - संवत् १६२५ में लिखल गोकुलनाथ जी के ' दो सौ बावन वैष्णव की वार्ता ', संवत् १६४२ के लिखल नाभादास जी के ' भक्तमाल ', संवत् १६८७ में लिखल वेणीमाधव दास जी के लिखल ' गोसाईं चरित ', संवत् १७६९ के लिखल प्रिया दास जी लिखल ' भक्तमाल की टीका ' आ रघुवर दास जी के\nलिखल ' तुलसी चरित ' आदि।\nगोकुलनाथ जी ' दो सौ बावन वैष्णव की वार्ता ' के अनुसार, कासी में रह के भासा में रामायन लिखे वाला राम भक्त तुलसीदास नंददास के बड़ भाई रहलें। कासी से ब्रज-यात्रा के समय उनकर भेंट छोट भाई नंददास से भइल रहे। गोकुलनाथजी का सब्दन में,\n' नंददास जी तुलसीदास के छोट भाई हवे। सो उनके नाच तमासा देखबे के तथा गान सुनबे के सौक बहुत हवे।'\n' सो वे नंददास जी ब्रज छोड़ के कहूँ जात नाहीं हवें। सो नंददास जी के बड़ भाई तुलसीदास जी कासी में रहत हवें।'\n' सो एक दिन नंददास जी के मन में अइसे आई। जे जइसे तुलसीदास जी ने रामायन भासा में करी हवें। सो हमहूँ श्रीमद्भागवत भासा में करीं। '\n' सो नंददास जी के बड़ भाई तुलसीदास जी हवें। सो कासी जी से नंददास जी के मिलवे के लागी ब्रज में आए। सो मथुरा में आई के सिरी जमुना जी के दरसन करे। पाछे नंददास जी के खबर करा के सिरी गिरिराज जी गए। उहाँ तुलसीदास जी नंददास जी के मिले। जब तुलसीदास नंददास जी से कहे कि तूं हमारे संग चलऽ। गाम रूचे त अजोध्या में रहऽ। पुरी रूचे त कासी में रहऽ।'\n( दो सौ बावन वैष्णव की वार्ता, पन्ना - २८,३२, ३३)\nअइसे तुलसीदास के अध्येता बिद्वान लोग के अनुसार तुलसीदास के परिवार परम्परा में कहीं नंददास के नाम नइखे आवत आ वेणीमाधव दास अपना ' मूल गोसाईं चरित ' में कनौजिया पंडित नंददास के तुलसीदास के गुरु भाई बतावत लिखले बारन- ' नंददास कनौजिया प्रेम मढ़े। जिन सेस सनातन सेहि पढ़े।। सिच्छा गुरु बन्धु मये तेहिसे। अति प्रेम सो आए मिले येहिसे।।' ( पन्ना-२९ )\nअइसहीं नाभादास के ' भक्तमाल ' प्रियादास के 'भक्तमाल टीका' में राम भक्त तुलसीदास के कुटिल कलि काल में जीव के उद्धार खातिर बाल्मीकि के अवतार बतावल बा - ' कलि कुटिल जीव निस्तार हित बालमीकि तुलसी भयो।'( श्रीभक्तमाल, पन्ना- ७३७ )। डॉ. राम कुमार वर्मा अपना ' हिन्दी साहित्य का आलोचनात्मक इतिहास ' में ' गोसाईं चरित ' के हवाले से बतवले बारन कि संवत् १६१६ में सुरदास जी तुलसीदास से मिलके आपन ' सुरसागर ' दिखवलन। एकरा कुछे दिन बाद इनका मेवाड़ से मीराबाई के चिट्ठी मिलल। जवना के ऊ उत्तर दिहलें। संत तुलसीदास संवत् १६१६ में आराध्य राम आ कृस्न के लेके ' राम गीतावली ' आ कृष्ण गीतावली ' के रचना कइलें।\nमाई हुलसी के पूत तुलसी ( रामहि प्रिय पावन तुलसी के। तुलसिदास हित हिय हुलसी के।।- मानस ) मतलब बचपन के रामबोला ( राम के गुलाम नाम, रामबोला राखो नाम - विनय पत्रिका) के माई-बाप बचपन में तेयाग देले रहे। ( मातु पिता जग जाई तजे, बिधिहूँ न लिखी कछु भाल भलाई।- कवितावली )। जवना के वजह से उनका दीन-हीन दसा में दर दर के ठोकर खाए आ दाना-दाना के तरसे के पड़ल रहे ( बारे में ललात बिलबिलात द्वार दीन, जानत हो चारि फल चारि ही चनक के।- कवितावली )। जवना के वजह से उनका अपना गाँव-घर से प्रेम कम हो गइल रहे आ उनका लिखे के पड़ल - ' तुलसी तहाँ न जाइए जहाँ जनम के गाँव '। ऊ त गुरु नरहरि दास भगवान बनके सहायक भइलें ( बंदऊ गुरु पद कंज कृपा सिंधु नर रूप हरि ) जेकरा वजह से ऊ सूकरखेत, कासी, रघुनाथपुर, चित्रकूट, वारिपुर, दिगपुर, अवधपुरी आदि के यात्रा करत गइलें - " मैं पुनि निज गुरु से सुनी कथा सो सूकरखेत - मानस, सेइत सहित सनेह देह भर कामधेनु कलि कासी - विनय-पत्रिका, वारिपुर दिगपुर बीच बिलसत भूमि, अङ्कित जो जानकी चरन जलजात के - कवितावली ), नौमी भौमवार मधुमासा, अवधपुरी यह चरित प्रकासा - मानस आदि)। जवानी में पत्नी के मोहजाल के कुरस्ता आ तीनो दोसन सहित काम भाव से पीड़ित हो गइल रहलें ( लरिकाईं बीती अचेत चित चंचलता चौगुनी चेत। जोबन- जुर जुवती कुपथ्यकरि त्रिदोस भरि मदन बाय )। जनश्रुति बा कि पत्नी रत्नावली के फटकार से उनका गुरु के सुनावल राम चरित आ दिहल राम-नाम मंत्र मन पड़ल आ ऊ मोहमुक्त हो पइलें। एह प्रसंग में रत्नावली के मुँहे कहवावल दोहा प्रसिद्ध बा- 'अस्थि चर्म के देह मोर, जवना से एतना प्रीति, होखित जो सिरी राम से, तोहे न होइत भवभीति।' बाद के तुलसीदास ( केहि गिनती महँ, गिनती बस बनघास, नाम जपत भये तुलसी तुलसीदास।- बरवै रामायन ) के रूप में अपना आराध्य भगवान राम के आराधना आ उनके के केन्द्र में रख के साहित्य-साधना में लाग लगइलें।\nतुलसीदास के लिखल फुटकर गीत, कविता आ प्रबंध काव्य के संख्या बिद्वान लोग अलग-अलग बतवले बा। वेणीमाधव दास के ' मूल गोसाईं चरित ' में दिहल रचना आ ओकर रचना काल के सूची के डा. रामकुमार वर्मा अपना ग्रंथ में उल्लेख कइले बारन- राम गीतावली- संवत् १६२८, कृष्ण गीतावली- संवत् १६२८, राम चरित मानस - संवत् १६३१, राम विनयावली (विनय-पत्रिका) - संवत् १६३९, रामलला नहछू- संवत् १६३९, पार्वतीमंगल- संवत् १६३९, जानकीमंगल- संवत् १६३९, दोहावली- संवत् १६४०, सतसई - संवत् १६४२, बाहुक - संवत् १६६९, बैराग्य संदीपनी- संवत् १६६९, रामाज्ञा - संवत् १६६९ आ बरवै - संवत् १६६९। एह सूची में कवितावली के उल्लेख नइखे।\nसर जार्ज अब्राहम ग्रियर्सन तुलसीदास का ग्रंथन के तीन जगह तीन गो संख्या गिनवले बारन। इंडियन एंटिकरी ( सन् १८९३ ) ' नोट्स ऑन तुलसीदास ' के अनुसार २१ ग्रंथ, इंट्रोडक्शन टु दि मानस- सन् १८८९ ( खड्गविलास प्रेस ) के अनुसार १७ आ इंसाइक्लोपीडिया ऑव रिलीजन एंड एथिक्स के अनुसार १२ गो ग्रंथ बा- छोट ग्रंथ - रामलला नहछू, वैराग्य संदीपनी, बरवै रामायन, जानकीमंगल, पार्बतीमंगल, रामाज्ञा आ बड़ ग्रंथ - कृष्ण गीतावली, विनय पत्रिका, गीतावली, कवितावली, दोहावली अउर राम चरित मानस। कुछ बिद्वान हनुमान बाहुक आ हनुमान चालीसा के भी तुलसीदास का रचनन में गिनती करेला आ जनश्रुति एकरा पक्ष में बा।\nतुलसीदास का एह तमाम ग्रंथन के भासा के लेके बिद्वानन के अलग-अलग मत बा। बाकिर खुद तुलसी अपना रचनन के भासा ' भासा आ कहीं कहीं भाखा लिखले बारन। बाकिर उनकर भासा भा भाखा तब के भा अब के कवन भासा ह। एकरा में दू मत नइखे कि उनका ग्रंथन में कई भासा का सब्दन के बेवहार भइल बा। जवना के ओर डॉ. रामकुमार वर्मा ' काव्य निर्णय ' पुस्तक में आइल दोहा के माध्यम से इसारा कइले बारन -\n' तुलसी गङ्ग दुबो भये, सुकविन के सरदार।\nजिनके ग्रंथन में मिली, भाषा विविध प्रकार।।'\nमतलब तुलसीदास का ग्रंथन में विविध प्रकार के भासा मिलेला। ई तथ्य अस्वाभाविक नइखे। बाकिर बात बा कि कवना भासा के बेवहार बहुतायत भइल बा। ओकरा में कवना भासा के ध्वनि-प्रकृति आ भाव-प्रकृति के बर्चस्व बा। सर्वनाम, क्रिया, बिसेसन, परसर्ग, कहाउत, मुहाबरा आदि के प्रयोग अधिक बा।\nजवना घरी खड़ी बोली हिन्दी के पास पर्याप्त साहित्य ना रहे तवना घरी भोजपुरी, मैथिली, अवधी, ब्रजभाषा, राजस्थानी आदि का साहित्य आ साहित्यकारन के हिन्दी में गिनती कर के संख्या बढ़ावल गइल। जवन बाद में रूढ़ हो गइल। फेर चुकी राम के संबंध अवधपुरी से रहे एह तुलसीदास का राम बिसयक साहित्य के अवधी के मान लिहल गइल। बाकिर आगे भोजपुरी आ अवधी भासा के ध्वनि-प्रकृति आ भाव-प्रकृति पर बिचार करत उनका भासा पर बात कइल जाई।\nभोजपुरी आ अवधी का भासिक समानता के समुझे खातिर बात कुछ अउर पहिले से सुरू करेके पड़ी। जदि जनभासा ( गण भाषा समूह ) सबका समन्वय से बनल बैदिक भासा के रागात्मकता, लयात्मकता, बलाघात, सुराघात ( ध्वनि-राग ), ऋग्बेद आ यजुर्वेद में मिलत तमाम सब्द-समूह आ ओकर उचारन पद्धति के एतना लमहर कालखंड के बादो आज का भोजपुरी में उपस्थिति के बात छोड़ियो दिआव त उत्तर बैदिक काल आ बुद्ध काल के भासा कोसली, ओकर प्रयोग क्षेत्र सहित कालखंड अउर कोसली-भोजपुरी-अवधी का सम्बन्धन पर बिचार करे के होई।\nपुरान काल में कोसल महाजनपद के अस्थापना इक्ष्वाकु कुल के क्षत्रिय राजा लोग कइल। जवना के सीमा-क्षेत्र उत्तर भारत के उत्तर में नेपाल के तराई क्षेत्र, दक्खिन में बिन्ध पर्बत, पूरब में मिथिला आ मगध आ पच्छिम में कुरु जनपद के छुवत रहे। कोसल राज के बढ़ल प्रताप के प्रभाव में एह महाजनपद में बोलल जाए वाली भासा के कोसली कहल जात रहे। बिद्वान लोग के मत बा कि कोसली पन्द्रह सौ साल तक आ हिड्स डेविड का ' बुद्धिस्ट इंडिया ' के मोताबिक बारहवीं सदी तक एह बड़ भू-भाग के मातृभासा बनल रहल। बहुत लमहर समय तक मल्ल, बज्जि, करुस, कासी, अवध, बत्स आदि के क्षेत्र कोसल राज के अधीन रहे। जवना के बौद्ध ग्रंथन में 'मज्झिम देस' बाद के बिद्वान 'मध्यदेस ' आ ' पूर्बी क्षेत्र ' कहके इहाँ का भासा के ' मध्यदेसीय आ पूर्बी भासा भा बोली कहले बा। डॉ. उदय नारायण तिवारी अपना ग्रंथ ' भोजपुरी भाषा और साहित्य ' में ' हाब्सन-जाब्सन' आ 'हेनरी यूल आ ए. सी. बर्नेल कृत कोश' के हवाले से बतवले बारन कि ' उत्तरी भारत में ' पूरब ' से तात्पर्य अवध, बनारस आ पच्छिमी बिहार से बा। अतएव 'पूर्बिया' एही प्रांतन का निवासियन के कहल जाला। बंगाल के पुरान फौज का सिपाहियन खातिर भी एही सब्द के प्रयोग होत रहे। काहे कि इन्हन में अधिका एही प्रांत के रहनिहार रहलें।' ( पन्ना - २१५ )\nडॉ. सुनीति कुमार चटर्जी के अनुसार ' बुद्ध भगवान का उपदेस के प्रणयन सबसे पहिले एही पूरबी बोली में होके, बाद में ओकर अनुवाद पालि में, जवन कि मध्य देस के पुरान भासा पर आधारित होके एगो साहित्यिक भासा रहे, से भइल। ( भारतीय आर्य भाषा और हिन्दी, पन्ना - १८६- १८७ )। ऊ अपना एही ग्रंथ में आगे लिखत बारन कि ' सम्राट अशोक के राजभासा एगो पूर्बी बोलिए रहे आ मौर्यन का राजत्व काल में समस्त आर्यावर्त में इहे भासा सगरो समुझल जात रहे आ बेवहार होत रहे। अशोक का सिलालेखन में कतहीं मध्यदेस के भासा पालि उपलब्ध नइखे। '(पन्ना-१८८)। रास बिहारी पाण्डेय ' भोजपुरी भाषा का इतिहास ' में ' शतपथ ब्राह्मण ' आ ' काशी का इतिहास ' के आधार पर भोजपुरी क्षेत्र में प्राचीन मल्ल, बज्जि, कासी, कोसल, करुस, बत्स आदि जनपदन के सम्मिलित कइले बारन। डॉ. राजबली पाण्डेय ' हिन्दी साहित्य का वृहद इतिहास ' का पहिला भाग में लिखले बारन कि ' भोजपुरी क्षेत्र के प्राचीन सीमा के रेघिआवल कठिन काम बा। बाकिर एह क्षेत्र में प्राचीन मल्ल, बज्जि, कासी, बत्स आदि जनपद निहचित रूप में सामिल रहे। एह तरह से कोसल महाजनपद के भासा कोसली भा पूर्बी बोली के सीमा- क्षेत्र आ भोजपुरी के सीमा-क्षेत्र एके बा। डॉ. राम विलास शर्मा अपना पुस्तक ' भाषा और समाज ' में हिड्स डेविड का ' बुद्धिस्ट इंडिया ' के हवाले से कहले बारन कि बारहवीं सदी आवत आवत कोसली से दूगो भासा छिनगल। मिथिला आ मगध के पच्छिम अउर अवध का पूरब के भासा भोजपुरी कहाइल आ अवध के भासा अवधी। बाकिर दूनों में काफी समानता बा। भोज आ भोजपुर के प्रभाव के चलते एह क्षेत्र का बोली के भोजपुरी आ अवध क्षेत्र का बोली के अवधी कहल गइल। बाकिर आगे चलके ब्रजभासा के साहित्यिक आ बेवहारिक प्रभाव के चलते अवधी का भासिक रूपन में बदलाव नजर आवे लागल। एकरा बावजूद भोजपुरी आ अवधी में बहुते भासिक समानता बा।\nबारहवीं सदी में कोसली के पूरबी रूप के भोजपुरी आ पच्छिमी रूप के अवधी कहाए के वजह ई रहे कि एकरा पहिले मगध-मिथिला का पच्छिम आ अवध का पूरबी भू-भाग वाला करुस क्षेत्र ,जवन 'अस्थली प्रांत ' कहात रहे ओकरा पर कन्नोज के राजा मिहिर भोज दसवीं सदी में भोजपुर नगर आ उनका बाद धार ( मालवा ) के परमार राजा भोज के बंसज भोजदेव ( १००५-१०५५ ) आ उनकर बंसज जीत के ओह पुरनका भोजपुर के बगल में एगो नयका ' भोजपुर ' नाम के नगर भा राजधानी बनवलन। उनकर राज १२२३ ई. तक कायम रहल। एह बीच ऊ पालबंसी राजा लोग का सेना के भागलपुर का लगे जुद्ध-भूमि में हरा के आपन राज-बिस्तार बंगाल के सीमा से लेके कासी का आउर पच्छिम ले फइला लिहलें। एक तथ्य के उलेख दुर्गाशंकर सिंह अपना ग्रंथ ' भोजपुरी के कवि और काव्य ' के पन्ना-१८ पर कइले बारन। ऊ एह प्रकरन के बिस्तार से लिखले रहस। बाकिर ग्रंथ के संपादक भासा बिग्यानी विश्वनाथ प्रसाद कम कर दिहलें। संस्कृत परमार राजा भोज के राजभासा रहे आ उनका पहिले पन्द्रह सौ साल से एह क्षेत्र के राजकाज आ लोक-बेवहार के भासा कोसली रहे। जवन भोज आ उनका राजधानी भोजपुर के मिलल प्रसिद्धि का चलते उहाँ के लोक-बेवहार में ' भोजपुरी ' नाम से जानल जा लागल। ओइसहीं पच्छिम में अवध क्षेत्र के प्रसिद्धि के चलते अवधी संग्या पवलस। क्षेत्र-बिस्तार के चलते एक भासा होखे के बावजूद दूनों में अस्थानीय भेद के भइल स्वाभाविक रहे। बाकिर कई तरह के स्थानीय भेद आ अवधी पर ओकरा पच्छिम का भासा पड़ल प्रभाव के बादो दूनों का समान ध्वनि-प्रकृति पर कवनो असर ना तब रहे आउर ना अब बा। जबकि 'कोसे-कोसे पानी बदले आ आठ कोस पर बानी ' के बात त बड़ले बा एकरा अलावे हर भासा का भासिक रूप में एक सौ साल बाद कुछ ना कुछ परिवर्तन आ जाला। बाकिर भोजपुरी आ अवधी में आजुओ बहुत तरह के भासिक समानता बा।\nजवना बारहवीं सदी में कोसली भोजपुरी आ अवधी नाम के दू भासिक संग्या से उचरित होखे लागल रहे, ओही समय में संस्कृत राजभासा में राज चलावे वाला परमार भोजबंसी राजा लोग के अधीन कासी नरेस राजा गोविन्दचंद्र कासी पर राज करत रहलें। संस्कृत राजकाज के भासा रहे आ जनता के भासा भोजपुरी आ अवधी रहे। राजा गोविन्दचंद्र के सभापंडित दामोदर शर्मा अथवा भट्ट राजकुमार लोग संस्कृत सिखावे का उदेस से एगो दू भासिक ब्याकरन ' उक्ति व्यक्ति प्रकरन ' लिखलें। जवना में भोजपुरी- अवधी भासा के माध्यम से राजकुमार लोग के संस्कृत सिखावे के उतजोग कइल बा। एकरा में दूनों भासा का संगे-संगे दूनों भासा-क्षेत्र का संस्कृति आ जीवन-पद्धतियो के सीख दिहल गइल बा। दू भासिक ग्रंथ होखे का चलते एकरा में तत्सम सब्दन के बहुतायत प्रयोग देखे के मिलेला। भोजपुरी के कबि कबीर के काल एकरा तीन सौ साल बाद के ह आ रैदास अउर तुलसी के चार सौ साल बाद के। पं. दामोदर भट्ट के अलावे कबीर, रैदास आ तुलसी तीनों संत-महात्मा के संबंध कासी से बा। कबीर, रैदास आ तुलसी तीनों जने अपना रचनन में राम के उलेख करत बा लोग। एह तीनों जना का भासा के सही मरम जाने खातिर बारहवीं सदी के पं. दामोदर भट्ट का उक्ति व्यक्ति प्रकरण ' का भासा पर बिचार जरूर करे के पड़ी। जवना में भोजपुरी-अवधी का संगे संस्कृतो भासा का सब्दन के प्रयोग बा। भासा के आधुनिक बिद्वान लोग उक्ति व्यक्ति प्रकरण का भोजपुरी के पूरबी- हिन्दी आ अवधी कहले बा। कुछ बिद्वान के बिचार जानल जरूरी बा।\nडॉ. विश्वनाथ प्रसाद का सब्दन में ' १२वीं सदी में पंडित दामोदर द्वारा लिखल ' उक्ति-व्यक्ति-प्रकरण ' में ओह समय बनारस में प्रचलित भासा के जवन नमूना मिलऽता, ओकरा से भोजपुरी का बिकास के पता चलऽता। ' ( भोजपुरी के कवि और काव्य; संपादक का मन्तव्य, पन्ना-३ )। एही बात के अपना सोध-ग्रंथ ' भोजपुरी लोकगाथा ' में डॉ. सत्यव्रत सिन्हा बतवले बारन - ' उक्ति-व्यक्ति-प्रकरण ' का भासा के डा. सुनीति कुमार चटर्जी कोसली के प्राचीन रूप बतवले बारन; बाकिर ओकरे बहुते प्रयोग अइसन बा, जवन आजुओ भोजपुरी में ज्यों के त्यों पावल जालें, जइसे - का करें, काहे, काहाँ, ईहाँ, लाजे, लौँड़ी, ढूक, कापास, बाछा आदि। संभव बा, प्राचीन काल में कोसली आ भोजपुरी में आउरो अधिका समरूपता होखे। हमरा नजर से, हमरा समझ से, ओकरा में भोजपुरी का बिकास के सबूत प्राप्त कइल अनुचित नइखे।'(। )\nडॉ. मोतीचंद का मत के सकारत आचार्य हजारी प्रसाद द्विवेदी लिखले बारन कि ' बेद पढ़ब, स्मृति अभ्यासब, पुराण देखब, धर्म करब ' ई बारहवीं सदी के बनारसी भासा के नमूना बा।( हिन्दी साहित्य का आदिकाल , पन्ना- १९ )। उहँवे डॉ. राम विलास शर्मा एही ' उक्ति व्यक्ति प्रकरण ' से अवधी के जनम भइल बतावत अपना ग्रंथ ' भारत के प्राचीन भाषा परिवार और हिन्दी ' में कहत बारन कि ' बारहवीं सदी में दामोदर पंडित जवना तरह का अवधी के उदाहरन देत बारन, ओकरा से एह सवाल के उत्तर मिल जाता कि अपभ्रंश में अवधी के तत्व सामिल कइल जा रहल रहे चाहे अवधी में जनम हो रहल रहे।'( पन्ना-२०४ )। बारहवीं सदी से आगे चउदहवीं सदी में लिखाइल नयनचंद्र सूरि का ' रंभा मंजरी ' के भासा पर बिचार करत आचार्य हजारी प्रसाद द्विवेदी ओकरा भासा के ' कवनो मराठी भासी कबि के भोजपुरी लिखे के प्रयास बतवले बारन।'( हिन्दी साहित्य का आदिकाल, पन्ना -३०)। अइसहीं आउर अनेक बिद्वान लोग द्वारा अपना अपना क्षेत्रीय भासा के बेवहार ग्यान के आधार पर ' उक्ति व्यक्ति प्रकरण : के भासा भोजपुरी आ अवधी\nबतावे का कारनन के पड़ताल करत डॉ. जितराम पाठक अपना सोध आलेख ' रामचरितमानस की भाषा : एक नया संदर्भ ' में लिखत बारन कि ' बर्तमान संदर्भ से त अइसन लागऽता कि भोजपुरिए भासा सउँसे अवध क्षेत्र चाहे अवधी भोजपुर क्षेत्र के भासा रहे। क्षेत्रीय प्रयोग के कारन आ आउर भासिक प्रभाव से अवधी आ भोजपुरी में भेदक तत्व भले खोज निकालल जाए। '(पन्ना-११)। पाठक जी अपना सोध आलेख ' भोजपुरी - हिन्दी के विकास ' में भोजपुरी आ अवधी के एके भासा मानत अपना मत के पक्ष में अनेक प्रमान प्रस्तुत कइले बारन  जवना के आगे उलेख कइल जाई। ( भोजपुरी सम्मेलन पत्रिका, अंक- नवम्बर, १९९२, पन्ना -३८६-३९१)। अब तुलसी का रचनन के भासा के भोजपुरी सिद्ध करे खातिर पहिले भोजपुरी आ अवधी का भासिक समानता आ कबीर, रैदास, दरिया, धरनी, लक्ष्मी सखी आदि के अलावे भोजपुरी के उनइसवी-बीसवीं सदी के कबि रामकृष्ण वर्मा बलवीर, तेग अली तेग, महेन्दर मिसिर, भिखारी ठाकुर, अर्जुन सिंह 'अशांत ' का रचनन तुलसी का भासा के तुलनात्मक अध्ययन कइल जाई।\nभोजपुरी आ अवधी :\nभोजपुरी आ अवधी दूनों भासा के सम्बन्ध पुरान कोसली भासा से बा। नवीं- दसवीं सदी के आसपास नाथ सम्प्रदाय के प्रवर्तक गुरु गोरखनाथ के गोरखबानी में पुरनके कोसली भासा में संस्कृत के तत्सम आ तद्भव सब्दन का सङे आउर गण भाषा मतलब जनभासा के समाहार मिलेला-\n'हँसिबा खेलिबा रहिबा रंग, काम क्रोध ना करिबा संग।\nहँसिबा खेलिबा गाइबा गीत, दिढ़ करि राषिबा आपना चीत।।'\nभोजपुरी के भविस्यत काल के क्रिया खातिर ' ब' प्रत्यय ( खाइब, पीयब, जाइब, आइब आदि ), बर्तमान खातिर ' ल ' प्रत्यय ( खाइल, पीयल, गइल, आइल आदि ) आ भूतकाल खातिर त ' ल ' प्रत्यय लगबे करेला। ब पर बलाघात खातिर बिकारी चिन्ह भा आकार के मात्रा लागेला- गइबऽ चाहे गाइबा, रखिबऽ चाहे रखिबा आदि। इहाँ ष ब्यंजन के प्रयोग भोजपुरी के ख खातिर भइल बा - लषन के लखन, वर्षा के बरखा, धनुष के धनुख आदि। बारहवीं सदी के लिखल दामोदर पंडित के पुस्तक ' उक्ति ब्यक्ति प्रकरण ' में भोजपुरी के माध्यम से राजकुमार लोग के संस्कृत सिखावे में उतजोग कइल बा। जवना का भासा के कासी के लोग भोजपुरी के अस्थानीय रूप कासिका बतावेला त ओकरा पच्छिम के लोग अवधी। एकरा में क्रियावाची सब्दन के अइसन बहुते भोजपुरी आ अवधी क्षेत्र में समान रूप से प्रयोग होखे वाला सब्दन के बेवहार कइल गइल। कारकीय बिभक्ति, परसर्ग, सर्बनाम आदि के प्रयोग प्रायः उहे बा जवन कबीर, रैदास आ तुलसी के बाद आजुओ भोजपुरी आ अवधी में प्रयोग कइल जाला।\nपुरान कोसली , भोजपुरी आ अवधी के ध्वनि-प्रकृति एक बा। ई तीनों भासा ' न, र, स ' ध्वनि-केन्द्र के भासा ह। ' ण, ल, श ' ध्वनि केन्द्र के भासा मागधी एकरा पूरब आ कौरवी, हरियाणवी-पंजाबी एकरा पच्छिम के क्षेत्र के ह। भोजपुरी आ अवधी में समान रूप से गणेश के गनेस, आदरणीय के आदरनीय, चरण के चरन, फल के फर, केला के केरा, कपाल के कपार, हल के हर, फाल के फार, शर के सर, शीश के सीस, शाम के साँझ आदि उचरेला आ लिखाला। व के ब हो जाला- विहार के बिहार, वानर के बानर, वर्षा के बरखा आदि। भोजपुरी आ अवधी में स्वर मध्यम क के ग समान रूप से हो जाला - शाक के साग, लोक के लोग, आकर के आगर आदि। एह दूनों भासा में य के ज उचारे के प्रवृत्ति प्रधान बा- युगल - जुगल, यजमान - जजमान, युग - जुग, यमुना - जमुना, संयोग - संजोग आदि। एह दूनों भासा में ष के उचारन ख होला- पुरुष - पुरुख, धनुष - धनुख, लषण- लखन, पष्ठी - खस्टी आदि। ई ध्वनि प्रकृति मागधी आ कौरवी, बांगरू आ हरियाणवी-पंजाबी में ना के बराबर बा। भोजपुरी आ अवधी में महाप्रान ह ध्वनि के बहुतायत रूप आ प्रयोग मिलेला- दिनकर, हुनकर, हेकर, होकर आदि।\nभोजपुरी आ अवधी में सर्बनाम रूप हम एकबचन आ बहुबचन दूनों में चलेला। पुरान भोजपुरी आ अवधी में मैं के प्रयोग पावल जाला - मैं भोजन माँगब ( दामोदर पंडित ),। राम मोर पीव मैं राम के बहुरिया ( कबीर ) आ मैं पुनि निज गुरु सन सुनीं ( तुलसी )। सर्बनाम तू, तूं, तोर, तोहर, तोहार, तुम्हरे के प्रयोग कबीर, तुलसी, धरनी, लछमी सखी सभे करत नजर आवऽता। डॉ. जितराम पाठक के अनुसार प्रस्नबाचक सर्बनाम के\nके मूल रूप क ह। एही से भोजपुरी आ अवधी में क से का, के केकर, कइसन आदि सब्द बनल बा। त सर्बनाम मूल रूप से तेकर, तैसा, ताके आदि रूप के रचना भइल बा। भोजपुरी आ अवधी में अधिकतर क्रिया का तिङ्न्त रूप चलेला। कृदन्तो रूप चलेला बाकिर प्रधानता तिङ्न्त के पावल जाला।\nभोजपुरी आ अवधी में संस्कृत धातु रूप के ढ़ेर प्रचलन ढ़ेर बा - कर् में त प्रत्यय लगाके करत, ओइसहीं पठ से पढ़त, चर् से चरत आदि। डॉ. जितराम पाठक अपना आलेख ' भोजपुरी - हिन्दी के विकास ' में भोजपुरी आ अवधी के एके भासा सिध कइले बारन। हिन्दी के अकारांत सब्द भोजपुरी आ अवधी में अकारांत हो जालें- मीठा - मीठ, तीता - तीत, बड़ा - बड़ छोटा - छोट आदि। भोजपुरी आ अवधी में खड़ी बोली हिन्दी जइसन कर्ता खातिर ने परसर्ग ना लागे। के, का, क, से, में, माँ, पर आदि परसर्ग दूनों भासा में चलेला। कोसली से छिनगल पच्छिमी भासा-रूप अवध के अवधी पर तुलसी के समय आवत-आवत ब्रजभासा के प्रभाव नजर आवे लागल रहे। एह से एकरा में अ अउर आ के अलावे ओ प्रत्यय के प्रयोग होखे लागल रहे जवन कोसली का पूरबी भासा-रूप वाला भोजपुरी में ना पावल जाए। अवधी पर पड़ोसी भासा ब्रजभासा के प्रभाव कई तरह से देखे के मिलेला, जवना के आधार पर कुछ लोग तुलसी का भोजपुरी के ब्रजभासा प्रभावित अवधी मान लेवे लें। बाकिर भोजपुरी आ अवधी के ध्वनि-प्रकृति, भाव-प्रकृति, प्रत्यय, उपसर्ग, परसर्ग, सर्बनाम, बिसेसन, क्रिया-रूप, मुहावरा, लोकोक्ति आदि का समानता पर धेयान ना देलें।\nभोजपुरी आ अवधी दूनों मध्यदेसीय भासा हवें स। दूनों के मूल स्रोत एके भासा बा। चम्पारन आ नेपाल का भोजपुरी के अस्थानीय नाम मधेसी एही मध्यदेसीय से संक्षिप्त सब्द-रूप ह। मध्यदेसीय भासा के परिभासित करत डॉ. राम विलास शर्मा कहत बारन कि ' मध्यदेस के भासा के अर्थ ह सामान्य लक्छन वाला गनभासा सब ( गणभाषा सब ) के समुदाय।'\n( भारतीय प्राचीन भाषा परिवार और हिन्दी, भाग-३, पन्ना-२५२)। डॉ. जितराम पाठक के अनुसार 'एह गनभासा में शौरसेनी, कौरवी, कोसली आ मागधी का सामान्य लक्छन समाहित बा। जवना में कोसली के भूमिका के महत्व सबसे अधिका बा। कोसली के प्रभाव भारत का सब आधुनिक आर्यभासा पर लउकऽता।'( भोजपुरी-हिन्दी के विकास ; भो. स. प., अंक- नवम्बर, १९९२, पन्ना-३८५ )\nहिड्स डेविड के अनुसार ' एह भासा ( कोसली ) के बेवहार सउंसे कोसल राज में ही ना होत रहे, पूरब से पच्छिम में, पटना से दिल्ली तक आ दक्खिन में सावत्थी से अवन्ति तक एकर बेवहार होत रहे।'(बुद्धिस्ट इंडिया; पन्ना -९५ )। एकरे के ग्रियर्सन अर्धमागधी कहले बारन। उनका अनुसार ' शौरसेनी आ मागधी का बीच के तटस्थ क्षेत्र रहे जहाँ के भासा अर्धमागधी कहात रहे।' बाकिर अर्धमागधी नाम त जैन प्राकृत के रहे आ ई क्षेत्र बैस्नव मतावलंबी लोग के ह। डॉ. जितराम पाठक ठीके लिखले बारन कि ऐतिहासिक तथ्य से बिचलित होके ग्रियर्सन अवधी के पूरबी हिन्दी - अर्धमागधी नाम से सम्बोधित कइले बारन। एह से भासा का क्षेत्र में अराजक भ्रम पैदा हो गइल बा।' (भो. स. पत्रिका, अंक- नवम्बर-१९९२, पन्ना-३८५)। डॉ. बाबूराम सक्सेनो अपना अनुसंधान ग्रंथ ' अवधी का विकास ' में लिखलें बारन कि ' पूरबी हिन्दी के भासाई सम्बन्ध जैन अर्धमागधी के अपेक्षा पालि से अधिक बा।(पन्ना-६) बुद्ध के बाद राजाश्रय प्राप्त बौद्ध धर्म के सिद्धाचार्य आ अनुआई लोग बुद्ध का बचन के क्षेत्रीय भासा में संस्कृत का तत्सम-तद्भव सब्दन के मिलाके बनल पालि भासा में अनुबाद कइल। एहू भासा के ध्वनि-प्रकृति भोजपुरी से बहुत मिलल-जुलल लागेला। जवना के धेयान में राखके आचार्य हजारी प्रसाद द्विवेदी जी अखिल भारतीय भोजपुरी साहित्य सम्मेलन के पटना में आयोजित दूसरका अधिवेशन में अध्यक्षीय भासन में कहलें कि हमरा त बुझाला कि पालि भासा भोजपुरी के पुरान रूप ह। जइसे सात कोस पर भासा का स्वरूप में परिवर्तन नजर आवे लागेला ओइसहीं हर सौ साल के बाद कवनो भासा का भासिक रूपन में कई वजह से बदलाव नजर आवे लागेला। एहू दूनो कारन से भोजपुरी आ अवधी में तमाम तात्विक समानता के बावजूद कुछ-कुछ असमानता नजर आइल स्वाभाविक बा।\nअब आगे कबीर, रैदास, तुलसी, दरिया, धरनी आदि सहित आधुनिक काल के भोजपुरी कबि लोग का साहित्यिक भासा प्रयोग के तुलनात्मक अध्ययन के तुलसी का भासा पर बिचार करब। बाकिर सबसे पहिले तुलसी का का कुछ रचनन के उदाहरन सामने राखे के पड़ी।\nतुलसीदास जी भोजपुरी भासी कासी में बाबा बिस्वनाथ के आगे आदर सहित माथ नवावत संबत सोरह सै एकतीस के रामचरितमानस के लिखल सुरू कइलें -\n' सादर सिवहि नाइ अब माथा। बरनऊ बिसद राम गुन गाथा।। संबत सोरह सै एकतीसा। करहूँ कथा हरि पद धरि सीसा।।'\nएकरा में माथ नवावल, राम का गुन गाथा के बिसद बरनन कइल, सोलह के जगे सोरह , सौ के बदले सै सब्द का सङे पाँव पर शीश ना सीस धइल भोजपुरी ना ह त का ह? फेर-\n'नौमी भौम बार मधुमासा। अवधपुरी यह चरित प्रकासा।। जेहि दिन राम जनम श्रुति गावहिं। तीरथ सकल तहाँ चलि आवहिं।।' में नवमी के जगह नौमी, वार के बार, जेहि दिन, जन्म ना जनम, तीरथ, सकल, तहाँ आदि भोजपुरिए नू ह। खैर, रामचरितमानस लिखे का पहिले तुलसीदास जी कई गो फुटकर काब्य के रचना कइलें। जवना के कुछ पद, दोहा, गीत, चउपाई आदि के उदाहरन देख के उनका भोजपुरी लिखे के अंदाजल जा सकेला। उनका एक एक पोथी से भोजपुरी के नमूना छंद निकालल जाव। पहिले उनका ' रामाज्ञा- प्रस्न ' से कुछ उदाहरन लीं -\n१. ' कुम्भकरन राबन सरिस मेघनाथ से बीर।\nढहे समूल बिसाल तरु कालनदी के तीर।।'\n२. सती सिरोमनि सीय तजि, राखि लोकरूचि राम।\nसहे दुसह दुख सगुन गत, प्रिय बियोग परिनाम।।\n३. गुन बिस्वास, बिचित्र मनि,सगुन मनोहर हारु।\nतुलसी रघुबर-भगत-उर,बिलसत बिमल बिचारु।।\n४. निज कर सींचति जानकी, तुलसी लाई रसाल।\nसुभ दूती उनचास भलि, बरखा कृसि सुकाल।।\n५. भेंट गीध रघुराज सन, दुनु दिसि हृदय हुलास।\nसेवक पाई सुसाहिबहि, साहिब पाई सुदास।।\nतुलसीदास के ई भोजपुरी आज का भोजपुरी भासा-रूप केतना नियरा बा। ई केहू भोजपुरी के मरमी बता सकेला। 'बैराग-संदीपनी' से कुछ उदाहरन लिहल जा सकेला -\n१. राम बाम दिसि जानकी, लखन दाहिनी ओर।\nध्यान सकल कल्यानमय, सुरतरु तुलसी तोर।।\n२.सुनत लखत श्रुति नयन बिनु,रसना बिनु रस लेत।\nबास नासिका बिनु लहे, परसे बिना निकेत।।\n३. सरल बचन भासा सरल, सरल अर्थमय मानि।\nतुलसी सरले सन्तजन, ताहि परी पहिचान।।\n४. अहंकार के अगिन में, दहत सकल संसार।\nतुलसी बाँचे सन्तजन, केवल सांति अधार।।\n५. तुलसी बेद पुरान मत, पूरन सास्त्र बिचार।\nयह बिराग संदीपनी, अखिल ग्यान के सार।।\n६. राम भरोसो राम बल, एक आस बिस्वास।\nराम-रूप-स्वाति-जलद, चातक तुलसीदास।।\nइहाँ खाली कुछ छंद नमूना के रूप में दिआ रहल बा। ताकि तथ्य सामने आ जाए। अब उनका\n' रामलला नहछू ' से कुछ उदाहरन प्रस्तुत बा-\n१. अहिरिन हाथ दहेड़ि सगुन लेइ आवइ हो।\nउनरत जोबन देखि नृपति मन भावइ हो।।\nरूप सलोनि तमोलिन बीरा हाथइ हो।\nजाहि ओर बिलोकहि, मन तेहि साथइ हो।।\nनैन बिसाल नउनिया भौं चमकावइ हो।।\n२. आदि सारदा गनपति गौरि मनाइय हो।\nरामलला केर नहछू गाइ सुनाइय हो।।\nजेहि गाए सिधि होई परम निधि पाइय हो।\nकोटि जनम केर पातक, दूरि सो जाइय हो।।\nजो पगु नाउन धोवइ , राम धोवावइ हो।\nसो पग धूरि सिध मुनि, दरस न पावइ हो।।\nजो इह नहछू गावइ गाइ सुनावइ हो।\nरीधी सीधी कल्यान मुकुति नर पावइ हो।।\n३. काहे रामजिउ साँवर, लछिमन गोर हो।\nकीदहुँ रानि कोसलहि परिगइली भोर हो।।\nराम अहहिं दसरथ के, लछिमन आन के हो।\nभरत सत्रोहन भाई त सिरी रघुनाथ के हो।।\n४. नाउनि अति गुनखानि त बेगि बोलाइय हो।\nकरि सिंगार अति लोन त बिहसत आइय हो।।\nकनन- चुनिन सों लसित नहरनी लिय कर हो।\nआनँद हिय न समाइ देखि रामहि बर हो।।\nकानन-कनक तरीवन, बेसरि सोहइ हो।\nकर कँगन कटि किंकिन नूपुर बाजइ हो।\nरानि के दीन्ही सारी, अधिक बिराजइ हो।।\nतुलसीदास जी जब श्रीकृस्नगीतावली के रचना करत बारन त उनका पदन में भोजपुरी का सङे सङे ब्रजभासा के छौंक स्वाभाविक रूप से आ जाता। तबो ओकरा पद- गीतन में भोजपुरी के रूप देखते बनत बा। आईं ओकरा एगो गीत में भोजपुरी भासा के दरसन करत रस लिहल जाव -\nटेरि कान्ह गोबर्धन चढ़ि गैया।\nमथि मथि पियो बारि चातिक मैं\nभूख न जाति अघाति न घैया।\nसैल सिखर चढ़ि चिते चकित चित,\nअति हित बचन कह्यो बल भैया।\nखेलत खात परस्पर डहकत\nछीनत कहत करत रोगदैया।\nतुलसी बालकेलि सुख निरखत,\nबरसत सुमन सहित सुरसैया।।\nएह गीत में खेलत, खात, डहकत, छीनत, कहत, करत, विरक्ति, बरसत क्रमवार भोजपुरी के सब्द बइठत चल गइल बा। जवना के तुलसीदास चाहियो के नइखन रोक पवले।\nतुलसीदास जी के ' बरवै-रामायन ' में त भोजपुरी के रूप देखते बनत बा -\n१. चम्पक हरवा अंग मिलि अधिक सोहाइ।\nजानि परे सिय हियरे जब कुंभिलाइ।।\n२. नित्य नेम- कृत अरुन उदय जब कीन।\nनिरखि निसाकर-नृप-मुख भए मलीन।।\n३. गरब करहु रघुनंदन, जनि कन माँह।\nदेखहु आपनि मूरत सिय के छाँह।।\n४. जटा मुकुट कर सर धनु, संग मरीच।\nचितवन बसत कनखियनु अँखियनु बीच।।\n५. बिरह आगि उर ऊपर जब अधिकाय।\nजे अँखिया दोउ बैरिनि जेहिं बुझाय।।\n६. केहि गिनती मँह, गिनती जस बन घास।\nराम जपत भए तुलसी तुलसीदास।।\nएह तरह से उनका बरवै रामायन से अनगिनत उदाहरन दिहल जा सकऽता। अइसहीं ' जानकी मंगल ' से कुछ बानगी देखल जा सकेला -\n१. गुरु गनपति गिरिजापति गौरि गिरापति।\nसारद सेस सुकबि स्रुति संत सरलमति।।\nहाथ जोरि करि बिनय सबहिं सिर नाउ।\nसिय-रघुबीर-बिबाहु जथामति गाउ।।\n२. प्रमुदित हृदय सराहत भल भवसागर।\nजहँ उपजहिं अस मानिक बिधि बड़ नागर।।\n३. बिसय बिमुख मन मोर सेइ परमारथ।\nइन्हहिं देखि भयो मगन जानि बड़ स्वारथ।।\n४. कटि निसंग कर-कमल धरे धनु सायक।\nसकल अंग मनमोहक जोहन लायक।।\n५. सो छबि जाई कि बरनि, देखि मन माने।\nसुधापान करि मूक कि स्वाद बखाने।।\n६. उपबीत ब्याह उछाह जे सियाराम मंगल गावहिं।\nतुलसी सकल कल्यान ते नर नारि अनुदिन पावहिं।\nएह तरह से तुलसी के भोजपुरी उनका के राम भक्ति धारा के भोजपुरिया कबि के रूप में सभका सोझा रख देत बा। आगे उनका कुछ आउर ग्रंथन से भोजपुरी का गीत, कबित, दोहा, चउपाई, सोरठा, रोला आदि छंद के बानगी प्रस्तुत कइला के बाद उनका रचनन में भोजपुरी के अलावे आउर कई भासा का सब्दन के दरसावल जाई। जवन प्रसंग आ संदर्भ के मुताबिक अनायास आ गइल बा, जवना में संस्कृत का तत्सम सब्दन के अलावे, ब्रजभासा, अरबी-फारसी आदि के प्रचलित सब्द बाड़ें स। जवन भोजपुरी-अवधी भासा में पच के ओकर सम्पत्ति हो गइल बाड़ें स।\nरामाज्ञा प्रश्न, बैराग-संदीपनी, कृस्नगीतावली, रामलला नहछू आ बरवै रामायन के अलावे तुलसीदास का आउरो काब्य रचनन में भोजपुरी के दरसन से बात आपर फरछिन नजर आई। एह से कुछ उदाहरन उनका आउर पोथियन से लिहल जा सकत बा ; जइसे उनका ' जानकी मंगल ' आ ' पार्बती मंगल ' से कुछ डाँड़ी देखल जा सकेला।\n'जानकी मंगल ' से,\nसादर सेस सुकबि स्रुति संत सरलमति।।\nहाथ जोरि करि बिनय सबहिं सिर नावहूँ।\nसिय - रघुबीर - बिबाहु जथामति गावहूँ।।\n२. उपवीत ब्याह उछाह जे सियाराम मंगल गावहिं।\n३. छिनु सीतहि छिनु रामहिं पुरजन देखहिं।\nरूप - सील - बय - बंस बिसेस बिसेखहिं।।\n४. देबि! सोच परिहरिय, हरख हिय आनिय।\nचाप - चढ़ाउब राम, बचन फुर मानिय ।।\nतीन काल कर ग्याँन कौसिक केहि करतल।\nसे किय स्वयंबर आनहि बालक बिनु बल।।\n५. कहहिं एक भल बात ब्याह भल होइहें।\nबर दुलहिन लगि जनक अपन पन खोइहें।।\nसुचि सुजान नृप कहहिं हमहिं अस सूझइ।\nतेज - प्रताप - रूप जहँ - तहँ बल बूझइ ।।\n६. बिसय बिमुख मन मोर सेइ परमारथ।\nइन्हहिं देखि भयो मगन जानि बड़ स्वारथ।। आदि।\n' पार्बती मंगल ' से,\n१. गावउँ गौरि-गिरीस- बिआह सुहावन।\nपाप नसावन पावन मुनि मन भावन।।\n२. कबित रीति नहिं जानउँ कबि न कहावउँ।\nसंकर चरित सुसरित मनहिं अन्हवावउँ।।\n३. पूजहिं सिवहिं समय तिहँ करहिं निमंजन।\nदेखि प्रेम ब्रत नेम सराहहिँ सज्जन।।\n४. नीन न भूख पिआस सरिस निसि बासर।\nनयन नीर मुख नाम पुलक तनु हिय हर।।\n५. जो बर लागि करहु तप तो लरिकाइय।\nपारस जो घर मिले तो मेरु कि जाइय।।\n६. मनि बिनु फनि जलहीन मीन तनु त्यागइ।\nसो कि दोस गुन गनइ जो जेहि अनुरागइ।।\n७. का करि बाद - बिबाद बढ़ावहि ?\nमीठ काह कबि कहहिं जाहि जेइ भावहि।।\n८. सैलकुमारि निहारि मनोहर मूरति।\nसजय नयन हिय हरख पुलक तनु पूरति।।\nपुनि पुनि करे प्रनाम न आवत कछु कहि।\nलेखों सपन की सौंतुख ससिसेखर सहि।। आदि\nदोहावली में त तुलसीदास आउर फरिआ के भोजपुरी का सब्द, मुहाबरा, उपमा, प्रतीक आ बिम्ब आदि के बेवहार करत नजर आवत बारन; जइसे -\n१. गोंड़ गँवार नृपाल महि यमन महामहिपाल।\nसाम न दाम न भेद कलि केवल दंड कराल।।\n२. मंत्री गुरु अरु बैद जो प्रिय बोले भय आस।\nराज धरम तन तीनि कर होई बेगहिं नास।।\n३. बसि कुसंग चह सुजनता ताकी आस निरास।\nतीरथ हो के नाम भयो गया मगह के पास।।\n४. रामकृपा तुलसी सुलभ गंग सुसंग समान।\nजो जल परे जो जन मिले कीजे आप समान।।\n५. चलत नीति मग राम पग नेह निबाहत नीक।\nतुलसी पहिरहि सो बसन जो न पखारे फीक।।\n६. सत बचन मानस बिमल कपटरहित करतूति।\nतुलसी रघुबर सेवकहिं सके न कलजुग धूति।।\n७. हिय निर्गुन नयनहि सगुन रसना राम सुनाम।\nमनहिं पुरट-संपुट लसत तुलसी ललित ललाम।।\n८. ग्याँन कहे अग्याँन बिनु तम बिनु कहे प्रकास।\nनिर्गुन कहे जो सगुन बिनु सो गुरु तुलसीदास।।\nअइसहीं नमूना के रूप में उनका कवितावली, गीतावली, विनय-पत्रिका आ रामचरितमानस से भी कुछ पद आ दोहा-चउपाई, रोला, सोरठा आदि के उदाहरन लिहल जा सकऽता ; जइसे -\n१. ओझरी के झोरी कान्हे, आँतन्हि के सेली बान्हे।\nमूंड के कमंडल, खपर किए कोरि के।।\nजोगिनी झुदुंग झुंड झुंड बनी तापसी सी,\nतीर तीर बइठी सो समर-सरि खोरि के।।\nसोनित सो सानि सानि गुदा खात सतुआ से,\nप्रेत एक पियत बहोरि घोरि घोरि के।।\nहेरि हेरि हँसत हैं हाथ हाथ जोरि के।।\n( कवितावली ६/५० )\n२. बाजहिं मृदंग डंफ ताल बेनु।\nछिरिके सुगंध भरे मलय रेनु।।\nनूपुर किंकिन ध्वति अति सोहाई।\nललना गन जेहि धरइ धाई।।\nलोचन आँचहिं फगुआ मनाइ।\nछाड़हिं नचाइ हा हा कराइ।।\nचढ़े खरनि बिदूसक स्वांग साजि।\nकरे कुटि, निपट गइ लाज भाजि।।\nनर-नारि परस्पर गारि देत।\nसुनि हँसत राम भाइन समेत।।\n( गीतावली ७/२२/३/९ )\n३. राम कहत चलु राम कहत चलु,\nराम कहत चलु भाई रे।\nनाहिं त भव बेगारि महँ परिहो,\nछूटत अति कठिनाई रे।।\nबाँस पुरान साज सब अटखट,\nसरल तिकोन खटोला रे।\nहमहिं दिहल करि कुटिल करमचदँ,\nमन्द मोल बिनु डोला रे।।\nबिसम कहार मार मद माते,\nचलहिं ना पाउँ बटोरा रे।\nमन्द बिलन्द अभेरा दलकन,\nपाइअ दुख झकझोरा रे।।\nकाँट कुराय लपेटन लोटन,\nठावहिँ ठाउँ बझाऊ रे।\nजस जस चलिय दूरि तस तस निज,\nबास ना भेंट लगाऊ रे।।\nमारग अगम संग नाहिं संबल,\nनाँव गाँव कर भूला रे।\nतुलसिदास भव-त्रास हरहु अब,\nहोऊ राम अनकुला रे।।\n( विनय-पत्रिका )\n४. उमा कहउँ मैं अनुभव अपना।\n( मानस- ३/३८/५ )\nराम कहत तन राखहु ताता।\nमुख मुसुकाइ कही तेहि बाता।।\n( मानस- ३/३०/५ )\nऊँच निवास नीच करतूती।\nदेखि न सकहिं पराइ बिभूती।।\n( मानस- १/३३/५ )\nनइहर जनम भरबि बरु जाई।\nजिअत ना करब सबति सेवकाई।।\n( मानस - २/२०/१ )\nदुइ कि होइ एक समय भुआलु।\nहँसब ठठाइ फुलाइब गालु।।\n( मानस - ( २/३४/५ )\nएह तरह से अनगिनत उदाहरन के जरिए साबित कइल जा सकऽता कि तुलसीदास के काब्य के भासा भोजपुरी बा। बाकिर तब के भोजपुरी के भासा- रूप में आ आजु के भोजपुरी के रूप में कई प्रकार के अन्तर देखल जा सकऽता। जवन स्वाभाविक बा। काहे कि भासा-बैग्याँनिक ई साबित कर चुकल बारन कि अक्सरहाँ सौ साल के बाद कवनो भासा का भासिक रूप में कुछ ना कुछ बदलाव आ जाला। एकरा अलावे हर भासा में आ ओकरा अस्थानीय भासा-रूपन में कुछ ना कुछ अन्तर होइबे करेला। तुलसीदास के बचपन भलहीं सरजुग, सुरसरि गंगा, गंडक आ सोन नदी का आस-पास का इलाका में बीतल होखे। बाकिर जीवन के बाकी उमिर पच्छिमी भोजपुरी भासी क्षेत्र कासी से अवध तक में बीतल बा। एकरा अलावे भगवान कृस्न के पावन धाम मथुरा में भी कुछ समय तक निवास करके उलेख मिलेला। भासा-बैग्याँनिक उत्तर भारत का बिबिध भासा सब के तुलनात्मक अध्ययन के आधार पर इहो सिध कर चुकल बारन कि तुलसी का काल तक आवत आवत अवधी पर ब्रजभासा के पूरहर प्रभाव पड़ चुकल रहे आ ब्रजभासा काब्य का भासा के रूप में स्वीकारो कर लिहल गइल रहे। मुगल सरकार के राज-बेवस्था आ ओकरा भासाई दबाव के चलते देसी भासा सब में अरबी-फारसी भासा घुलल जात रहे। तुलसीदास खुद संस्कृत के महापंडित रहलें। एह सब भासाई दबाव के बावजूद तुलसीदास अपना काब्य में संस्कृत, ब्रजभासा आ अरबी-फारसी के यथा अस्थान प्रयोग के बावजूद अपना मातृभासा भोजपुरी आ ओकरा पच्छिमी रूप अवधी का ध्वनि-प्रकृति आ भाव-प्रकृति के अलावे इलाका में प्रचलित कहाउत, मुहाबरा, उपमा, प्रतीक आदि खातिर भोजपुरी भासी क्षेत्र में उपलब्ध बस्तुअन के बार बार प्रयोग कइले बारन। जवना पर आगे बिचार कइल जाई।


पुच्छल तारा - विकिपीडिया\n(धूमकेतु से अनुप्रेषित)\nपुच्छल तारा बर्फीला छोटहन सौरमंडली पिंड होला जे सुरुज के नगीचे से गुजरे ला तब गरम हो के गैस निकाले ला। एह आउटगैसिंग के प्रक्रिया में देखलाई पड़े वाला वायुमंडल के निर्माण होला जेकरा के कॉमा कहल जाला आ कभी कभी ई पोंछ भा कूँचा के आकार के चीज के निर्माण हो जाला जेकरा के पोंछ कहल जाला। अइसन घटना पुच्छल तारा के बिचला पिंड, जेकरा केंद्रक कहल जाला, के ऊपर सुरुज के रेडिएशन आ सौर हवा के परभाव के कारण होला। पुच्छल तारा के केंद्रक कुछ सौ किलोमीटर से ले के दसन हजार किलोमीटर तक ले के होखे लें आ ई बरफ, धूर आ छोटहन चट्टानी टुकड़ा सभ के ढेर होखे लें। ई केन्द्रक एक ठो ठोस पिंड के रूप में ना बलुक ढीला-ढाला ढेरी नियर होला। कॉमा के बिस्तार पृथ्वी के ब्यास के पंद्रह गुना तक ले हो सके ला आ इनहन के पोंछ के बिस्तार एक खगोलीय इकाई (एयू) तक ले हो सके ले। ई भरपूर चमक वाला होला आ पृथ्वी से देखे खाती कौनो यंत्र के जरूरत ना पड़े ले, धरती से देखले पर ई आकास में 30° के आर्क (60 चंद्रमा) के बिसतार वाला देखाई पड़ सके ला। प्राचीन काल से इनहन के कई संस्कृति के लोग देखले आ इनहन के बिबरन रिकार्ड कइले बा।\nपुच्छल तारा – केंद्रक, कॉमा आ पोंछ:\nऊपर: 9पी/टेम्पल (इम्पैक्टर से टक्कर: डीप इम्पैक्ट), 67पी/चूर्यूमोव–जेरासिमोव (रोसेटा)\nबीच में: 17पी/होम्स आ एकर नीला पोंछ, 81पी/वाइल्ड(वाइल्ड 2), स्टारडस्ट प्रोब से\nनीचे: हाल–बॉप 1997 में धरती पर से, आ सी/2011 डब्लू3 (लवजॉय)]] अंतरिक्ष कक्षा से\nनवंबर 2014 तक ले [update] कुल 5,253 पुच्छल तारा सभ के पता लगावल जा चुकल बा, जइसे-जइसे अउरी जानकारी होखत जात बा ई संख्या बढ़ते जाता। इहो धियान देवे लायक बात बा कि ई गिनती ओह संख्या के एगो नखी मुकी हिस्सा बा जवन कि एह पुच्छल तारा सभ के कुल संख्या होखे के संभावना बा, कारण ई कि बाहरी सौरमंडल (ऊर्ट बदरी) वाला हिस्सा में जहाँ अइसन पुच्छल तारा नियर चीज सभ के भंडार बा, इनहन के संख्या एक ट्रिलियन होखे के अनुमान लगावल गइल बा। लगभग एक पुच्छल तारा हर बरिस बिना कौनों दूरबीन इत्यादि के, सीधे आँख से देखाई पड़े ला, हालाँकि इनहन में से ज्यादातर बहुत मद्धिम होलें आ बहुत शानदार ना होलें। खास चमकदार उदाहरण सभ में बिसाल पुच्छल तारा आवे लें। पुच्छल तारा सभ के लगे ले कई गो मानव-रहित आकासबिमान प्रोब चहुँपल बाने जिनहन में यूरोपीय स्पेस एजेंसी के प्रोब रोसेटा अइसन पहिला प्रोब रहे जे एगो रोबोट नियर आकासबिमान के पुच्छल तारा के सतह पर उतरलस, आ नासा के डीप इम्पैक्ट नाँव के आकासबिमान एगो अइसन मिशन पूरा कइलस जेह में टेम्पल 1 पुच्छल तारा के ऊपर टक्कर से क्रेटर बनावल गइल जवना से कि एकरे अंदरूनी हिस्सा के बारे में जानल जा सके।\nसंस्कृत में एकरा के धूमकेतु कहल गइल बा। "धूम" माने धुआँ आ "केतु" माने झंडा भा पताका, यानी कि धुआँ के पताका भा झंडा नियर रूप। सहज रूप में, पूँछ नियर चीज एकरे मुख्य पहिचान होखे के कारण पुच्छल तारा भा पोंछियल तारा एकर नाँव पड़ल हवे यानी पोंछ वाला तारा।\nभोजपुरी में एकर एक ठो अउरी नाँव चलनसार हवे - बढ़नी। भोजपुरी में झाड़ू या कूँचा के बढ़नी कहल जाला आ एही से मिलत जुलत आकृति के चीज होखे के कारण लोग पुच्छल तारा सभ के भी बढ़नी कहे ला।\nअंगरेजी में एकरा के कॉमेट कहल जाला। पुरनकी अंगरेजी में ई लैटिन मूल से आइल ह आ लैटिन में खुद ई यूनानी मूल के शब्द κομήτης से आइल हवे जेकर मतलब होला लमहर केश बढ़ावल। हालाँकि ऑक्सफोर्ड डिक्शनरी में इहो नोट कइल गइल बा कि यूनानी शब्द (ἀστὴρ) κομήτης के यूनानी भाषा में इस्तमाल पहिलहीं पुच्छल तारा सभ खाती होखे।\n↑ Johnston, Robert (2 August 2014). "Known populations of solar system objects". पहुँचतिथी 19 January 2015.\n↑ Erickson, Jon (2003). Asteroids, Comets, and Meteorites: Cosmic Invaders of the Earth. The Living Earth. New York: Infobase. प. 123. ISBN 978-0-8160-4873-1.\n↑ Couper, Heather; Dinwiddie, Robert; Farndon, John; Henbest, Nigel; Hughes, David W.; Sparrow, Giles; Stott, Carole; Stuart, Colin (2014). The Planets: The Definitive Guide to Our Solar System. London: Dorling Kindersley. प. 222. ISBN 978-1-4654-3573-6.\n"https://bh.wikipedia.org/w/index.php?title=पुच्छल_तारा&oldid=653841" से लिहल गइल\nLast edited on 24 मार्च 2019, at 13:20\nएह पन्ना पर आखिरी बेर संपादन 24 मार्च 2019 के 13:20 बजे भइल रहल।


Tag: देवी गीत\nसितम्बर 22, 2014 Editor\n– ओमप्रकाश अमृतांशु नेता, अपराधी आ सिपाही के तालमेल के नतीजा हउए बलात्कार. हर घंटा, हर घड़ी, हर राज्य, हर शहर, हर गाँव बलात्कार जइसन घटना से कराह रहल बा.…\nअप्रैल 1, 2014 अमृतांशु\n– ओमप्रकाश अमृतांशु लह-लह लहसेला नीमिया के गछिया, शीतल बहेला बेयार, ताहि तर मईया करेली सिंगार. सोनरा के बिटिया झूमका ले आइल, ले अइली गरवा के हार, अद्भूत रूपवा चमकेला…\nअप्रैल 18, 2013 Editor\n– ओमप्रकाश अमृतांशु रुनु-झुनू, झुनू-झुनू झुनके पैजनिया. खनके कंगना . मोरी देवी अइली डुमरी के फुल हो, झुलुअवा लगावऽ अंगनवा ना. शुभ नवरात शुभे-शुभे घरी आइल, चंपा-चमेली फुल केदली फुलाइल,…\nकविता पर्व त्योहार सरोकार साहित्य\n– ओ.पी. अमृतांशु नीमिया भइली कचनार, महारानी रउरी अँगना में ! लहसेला दावाना-मडुयावा, फुलाइल बेला फुलवा नू हो, ए मईया, गमकेला ओढ़ऊल हार महारानी रउरी अँगना में ! चम-चम चमकेला…\nअक्टूबर 7, 2010 OmPrakash Singh\n– रामरक्षा मिश्र विमल तहरा दरश के जुटी कब सुजनिया, देवी हो मइया ना बानी तहरे शरनिया, देवी हो मइया ना. लछिमी के रूप बरिसावेला धनवा दुखियो के खूब अगरावेला…\nभोजपुरी सिनेमा के मेगास्टार मनोज तिवारी के गावल माता के भजन बाड़ी शेर पे सवार रुपवा मनवा मोहत बा आजुवो लोकप्रियता के चार्ट वन में बा. बतौर गायक मनोज तिवारी…


मई 2, 2010 कोलकाता मेल\nकेकेआर सेमीफाइनल में ना पहुँच सकल… एकर दुख त बड़लही बाटे, उपर से आईपीएल में घपला… मन बड़ा परेशान बाटे… अब का बताईं ललित भईया का बारे में… हम कुछ अलगे ओपिनियन राखत रहीं… सब माटी में मिल गइल… खैर अब अगिला साल से हम आईपीएल में दिल ना लगाइब.\nबाकिर ई दिलो बड़ा डेंजरस आयटम हऽ… कब चांस पे डांस करे लागी… ई केहू ना बता सके. आज कल गर्मी का वजह से अम्ब्रेला बेचे वाला भाई लोग बड़ा खुश बा. फैन्सी मार्केट में… अम्ब्रेला बेचे वाला एक भाई से पता चलल कि बैंकाक से आइल रंगीन अम्ब्रेला के बहुत डिमांड बा. जब बात फैंसी मार्केट के चलल बाटे त लगे हाथ इहो बता दीं… कि वोइजा के पार्किंग सिस्टम के हाल बड़ा बुरा बा… अब ई सिस्टम पर केकर नजर बा… हम ई पता लगावे में जुटल बानी… फैन्सी मार्केट के सामने एगो भईया चना मसाला अउर दहीबड़ा के खोमचा लगावेलन… जवन सामान बेचेलन ओकर टेस्ट त बढ़िया बा… बाकिर ऊ पेट खाति कतना सही बा… ई त ऊपरे वाला बता पइहें… अब का बताईं… अतना ओपन में… शार्ट कट में कहीं त ओह दहीबड़ा का साथ में पेट में धुरो जाला… वइसहूं केएमसी के इलेक्शन सामने बा… हमरा का… रउओ सभे के मालूम बा कि अपना देश में इलेक्शन नाम का पूजा से पहिले… मंत्री देवता… वोट देबे वाला भक्तन के एको मिनट खाति अपसेट ना कर सके… अरे भाई… मामिला पाँच साल के बा…\nकुछ दिन पहिले हम टालीगंज बाजार गइल रहनी… अब का बताईं… मार्केट के हाल बड़ा खस्ता बाटे… साफ सफाई के त पूछऽ मत… हम जेकरा संगे गइल रहनी, ओकरा से कहनी, ई कवना जगहा ले अइलऽ भाई? त ओकर जवाब रहे… तोहरा के साउथ कोलकाता के रियलहाल देखा रहल बानी… साँच कहीं भईया त… हम लेक मार्केट, गारीहाट मार्केट, बालीगंज बाजार… सगरी घुम के देख लिहनी… अनइस बीस के फर्क बाटे… साफ सफाई पर एगो बड़ क्वेश्चन मार्क बा… हम त इ सोचऽतानी\nकि… आपन कोलकाता के मार्केट के अइसन हाल काहे बाटे… ई डेली मार्केट काहे साफ ना रहे… खैर ए पर चर्चा कइ के हम राउर टाईम वेस्ट ना करब. वोइसे कुछ कुछ बाजार ठीक बाड़ी सँ. मगर ओकर तादाद कम बाटे…\nकुछ दिन पहिले हम न्यू अलीपुर गइल रहनी… त देखनी कि चेटला रोड से सटल इलाका में काफी भीड़ लागल बा… बस हमहूँ पहुँच गइनी भीड़ का पास… पूछनी कि का भइल भाई? त एगो आदमी बतवलसि कि कैरम बोर्ड के लेके झमेला बा… हम कहनी, महाराज तनी डिटेल में बताईं… त पता चलल कि कुछ लइका एगो आदमी का घर का… आई मीन बिल्डिंग… का सोझा कैरम बोर्ड रख के अड्डा जमावे के प्लान बनवले रहे… साँच कहीं त अपनो शहर अलबेला हऽ… छोट छोट मसला पर बड़ बड़ झमेला ढेर होखेला… खैर झमेला से हम दूर रहेनी… लोगन से ई कहेनी कि… भाई लोग तनी दिमाग लगा के काम करऽ… दिल के कवनो भरोसा नइखे… कब का सजेशन दे दी… कवनो ठीक नइखे.\nअभी कुछ दिन पहिले के बात हऽ. बेहला के एगो क्लब में बईठल रहनी… त वोइजा एगो मिश्राजी बाड़न… ऊ तिवारी जी से पूछलन, यार कवनो अइसन गिफ्ट बतावऽ जवन तोहार भाभी के दिल पर डायरेक्ट उतर जाय… तिवारी जी तपाक से जवाब दिहलन, ऐ भईया… सीधे गोली मार द… हम कहनी जीय तिवारी भईया… तहार जे तरीका से दिमाग चलऽता तहरा त इलेक्शन लड़े के चाहीं… खैर पता ना अबकी होखे वाला इलेक्शन में का होई… वोइसे रउरा सभे टेंशन मत लीं… हँ… इहे मौका बा… इलाका में अगर कुछ काम करावे के बाटे त कौन्सिलर से कह के करवा लीं… आज हम जादवपुर के एगो क्लब में जाये वाला बानी… अगिला हफ्ता ओहिजे के बात बताइब…\nत ठीक से रहीअ भाई लोग… सी यू नेक्स्ट वीक… भोजपुरिया भईया कहऽतारन… टाटा… बाई… बाई… अइसन गर्मी में स्टे कूल… हा… हा… हा…


होम > उत्पादों > गोल आईलाइनर केस\n(गोल आईलाइनर केस के लिए कुल 24 उत्पादों)\nYIWU FUDUI PACKAGING CO.,LTD is one of the गोल आईलाइनर केस leading brands in China. It is the factory & supplier specializing in manufacturing गोल आईलाइनर केस. Offer high quality गोल आईलाइनर केस atacheap wholesale price.\nथोक चीन से गोल आईलाइनर केस , लेकिन कम कीमत के अग्रणी निर्माताओं के रूप में सस्ते गोल आईलाइनर केस खोजने की आवश्यकता है। बस गोल आईलाइनर केस पर उच्च गुणवत्ता वाले ब्रांडों पा कारखाना उत्पादन, आप आप क्या चाहते हैं, बचत शुरू करते हैं और हमारे गोल आईलाइनर केस का पता लगाने के बारे में भी राय, आप में सबसे तेजी से उत्तर हम करूँगा कर सकते हैं।


टटको में टटका खबर : 17 अक्टूबर 2014, शुक – Anjoria\nOctober 17, 2014 Editor खबर 0\nनई दिल्ली में होखत कमांडरन के साझा सम्मेलन के संबोधित करत प्रधानमंत्री नरेन्‍द्र मोदी\nपांच मैच के सीरीज चारे मैच में सिमटा गइला का बाद आजु भारत के क्रिकेट टीम हिमाचल प्रदेश क्रिकेट संघ का मैदान पर खेलल सीरीज के चउथका एकदिना में वेस्टइंडीज को 59 रन से हरा दिहलसि आ सीरीज पर 2-1 से कब्जा क लिहलसि.\nबिहार के मुख्यमंत्री जीतन राम मांझी अपना बयानबाजी के माला में एगो अउर फूल जोड़त शुक का दिने कहलन कि इलाज करे में गरीबन से कवनो तरह के खिलवाड़ भइल त अइसन करे वाला के हाथ काट दीहें.\nउत्तर प्रदेश के राजधानी लखनऊ में तजिया निकले का पहिले आजु शुक का दिने पुलिस कई जगहा रुट मार्च कइलसि. मुस्लिम समुदाय के दू फरीकन का बीच एह मौका पर फसाद होखे के वारदात पहिले हो चुकल बा एहसे पुलिस पूरा एहतियात बरतत बिया.\nमहात्मा गाँधी सेतु का बगल में एगो दस किलोमीटर लमहर पुल बनावे के योजना के केन्द्र सरकार मंजूर कर लिहलसि. ई पुल वैशाली के बिदुपुर चकसराय से नेशनल हाईवे 30 पर कच्ची दरगाह के जोड़ी. एह पुल के बनावे में जमीन अधिग्रहण के खरचा बिहार सरकार के हिस्सा में रही.\nआलू के बढ़त दाम पर काबू करे खातिर केन्द्र सरकार पहिला बेर देश में बाहर से आलू मँगावे के फैसला कइलसि. एह फैसला से नाराज आलू कारोबारियन के कहना बा कि ई देश हित का खिलाफ होखी. आलू नवम्बर ले देश में आ जाई.\nपश्चिम बंगाल के बर्दवान विस्फोट मामिला आ बाद में मिलल विस्फोटक का बाद भाजपा कहलसि कि तृणमूल कांग्रेस पहिले सारधा चिट फंड के रुपिया लुकावे में परेशान रहल आ अब बम लुकावे में परेशान चलत बिया.\nकेंद्र सरकार शुक का दिने सर्वोच्च न्यायालय से कहलसि कि विदेशी सरकारन से पिछला सरकार के दोहरा कराधान बचाव समझौता का चलते करिया धन राखे वालन के नाम उजागर ना कइल जा सके.\nतमिलनाडु के मुख्यमंत्री रहल जे जयललिता के सर्वोच्च न्यायालय से जमानत मिलला का बावजूद आजु रिहाई ना मिल सकल, जयललिता सभका से शांति व्यवस्था बनवले राखे आ कर्नाटक के विशेष अदालत के फैसला के आलोचना ना करे के अपील कइले बाड़ी काहे कि जमानत में ई शर्त शामिल बा.\nभारतीय रेलवे एह साल के पहिला छमाही में माल ढुलाई में सवा चार फीसदी के इजाफा कइलसि बाकिर आमद में पौने एगारह फीसदी. बेसी मुनाफा भाड़ा बढ़ला से भइल बा. डीजल के दाम घटी त मुनाफा अउरी बढ़ जाई.\nवेस्टइंडीज क्रिकेट टीम अपना बोर्ड से अनुबंध विवाद का चलते आपन भारत दौरा रद्द कर दिहले बिया. बीसीसीआई एह फैसला के गलत बतवले बावे आ अब श्रीलंका के टीम बोलाई खेले ला.\nजदयू के बड़का नेता आ बिहार सरकार के मंत्री ललन सिंह कहलन कि जब जदयू, राजद, आ कांग्रेस का बीच अबहीं ले महागठबंधन भइले नइखे त मुख्यमंत्री पद के दावेदारन के चरचा फिजूले होत बा.\nसारण जिला के मांझी थाना इलाका में जयप्रभा सेतु का लगे से पुलिस तीन गो फर्जी जिला परिवहन अधिकारियन के गिरफ्तार कइलसि जे गाड़ीवालन से उगाही में लागल रहले.\nसिवान जिला के गुठनी इलाका में आजु शुक के दिनदहाड़े एगो आदमी अपना दू गो बेटन का साथे मिल के एगो कोचिंग चलावे वाला के भाला घोंप के मुआ दिहलसि. हत्या काहे कइलसि से अबही पता नइखे चलल.\nमुंबई शेयर बाजार काल्हु के बड़हन गिरावट का बाद आजु तनी तेजी देखवलसि आ सेंसेक्स 109.19 अंक चढ़ के बन्द भइल.\nकाशी हिन्दू विश्वविद्यालय के चिकित्सा विज्ञान संस्थान के एम्स के दरजा दिआवे खातिर अनशन करत हृदय रोग विशेषज्ञ डा. ओम शंकर आ अउरी चिकित्सकन के बेमियादी अनशन आजु पँचवो दिने जारी रहल.\nहिमालय के नेपाली क्षेत्र में पहाड़ के चढ़ाई करत घरी आइल तूफान से लापता दस गो पर्वतारोहियन के तलाश जारी बा. अब ले 29 लोग के मरे के खबर बा.\nसर्वोच्च न्यायालय आजु तमिलनाडु के मुख्यमंत्री रहल जे.जयललिता आ उनुका तीन गो सहअपराधियन के जमानत दे दिहलसि. खबर पा के एआईएडीएमके कार्यकर्ता जम के जश्न मनवले. बाकिर जयललिता ना त मुख्यमंत्री बन पइहें ना चुनाव लड़ पइहें जब ले कवनो अदालत उनुका के भठियरपन के अछरंग से बरी नइखे कर देत.\nगोण्डा जिला के कटरा बाजार इलाका में आजु पुलिस दू गो पशु तस्करन के गिरफतार क के ओहनी का लगे से 64 गो पशुअन के बरामद कइले बिया.\nबक्सर जिला के ब्रह्मपुर इलाका के जोगियां गाँव में बियफे का रात दू फरीकन का बीच आपन दबदबा बनावे का लड़ाई में खूब गोली चलल. एह गोलीबारी में दू जने के मौत हो गइल बा आ पाँच गो घवाहिलन के पटना मेडिकल कालेज अस्पताल भेजवावल गइल बा.\nआजु शुक का दिने प्रधानमंत्री नरेंद्र मोदी रक्षा मंत्रालय के वार रूम में सेना के तीनो अंग के माथ अधिकारियन से भेंट कइले. एह तरह के मुलाकात हर साले होला बाकिर अबकि के महत्व सीमा के हालात देखत बहुते बढ़ गइल बा.\nसंघ के कहना बा कि ऊ हर हिन्दुस्तानी के हिन्दू मानेला भले ओकर मजहब कवनो होखो. अब एह बात के ठीक से ना समुझ पावे वाला सेकुलर लोग कुकुरबझाँव करे में ल‌ागल बा. संघ खातिर हिन्दू संप्रदाय भा मजहब ना होके भारतीयता के पहिचाब होला.\nराष्ट्रीय स्वयंसेवक संघ के बइठक के पहिलका दिने संघ के सह सरकार्यवाह दत्तात्रेय होसबले कहले कि जम्मू कश्मीर में आइल भयंकर बाढ़ से प्रभावित लोग के पुनर्वास के काम जाड़ा शुरू होखे से पहिले पूरा हो जाए के चाहीं. संघ एह काम में केंद्र सरकार के पूरा सहयोग करी.\nलखनऊ में आजु शुक से राष्ट्रीय स्वयंसेवक संघ के अखिल भारतीय कार्यकारी मंडल के तीन दिन के बइठक शुरू हो गइल बा. एह बइठक में संघ के सगरी अनुषांगिक ईकाईयन के प्रतिनिधि शामिल होले. भाजपा से अध्यक्ष अमित शाह आइल बाड़े एह बइठक में.\nसर्वोच्च न्यायालय में केन्द्र सरकार कहलसि कि ऊ विदेशी बैंकन में करिया धन रखले लोग के नाम ना बता सके. बतावल जात बा कि पिछला सरकार अनेके देशन से एह तरह के समझौता क दिहले बिया जेहसे एह लोग के नाम ना बतावल जा सके.\nइराक के राजधानी बगदाद आ अगल बगल होखत इस्लामिक स्टेट के हमला देखत ऑस्ट्रेलिया के सरकार अपना नागरिकन के ओहिजा से जल्दी निकल जाए के सलाह दिहलसि.\nसिवान जिला में अलग-अलग इलाका में अलग अलग घटना में पाॅच लोग के मौत हो गइल.\nराष्ट्रीय स्वयं सेवक संघ कहलसि कि ओकरा कवनो हड़बड़ी नइखे अयोध्या में राममंदिर बनवावे के. ढेर पूछला पर कहलसि कि सवाल केन्द्र सरकार भा भाजपा से होखे के चाहीं, संघ से ना.\nसारण जिला के इसुआपुर इलाका के छपरा-सत्तरघाट रोड पर भिट्ठी मोड़ का लगे आजु शुक का दिने भोर में ट्रक आ मोटरसाईकिल के टक्कर से दू गो नवहियन के मौत हो गइल.\nअगिला साल से बिहार बोर्ड के इंटर के परीक्षा के तरीका बदल जाई. चालीस फीसदी सवाल के जवाब वस्तुनिष्ठ रही जबकि साठ फीसदी के लमहर जबाब देबे के पड़ी. ईम्तिहान ओएमआर शीट प लिहल जाई.\nबिहार में पंचायतन के काम ला 26 हजार नया बहाली होखे वाला बा. ई बहाली जूनियर ईंजिनियर, पंचायत सहायक, कम्प्यूटर आपरेटर आ लेखापाल वगैरह पद खातिर कइल जाई.\nपश्चिम चंपारण के चनपटिया इलाका से तीस लाख रुपिया के चरस संगे एगो तस्कर के पुलिस गिरफ्तार क लिहलसि.\nभोजपुर जिला के उदवतनगर इलाका से एगो वाहन से डेढ़ क्विंटल गाँजा का साथ चार गो तस्कर के पुलिस गिरफ्तार कइलसि.


राजनीति – Aapan Birgunj\nभुलाईल मधेसी शहीद आ शोसक वर्ग द्वरा लुकावल गइल इतिहास\nप्रदेश–२ : सोनाम ल्होसार मे सार्वजनिक छुट्टि\n– ऋषभदेव ठाकुर मधेश में कवनो अफिस में कवनो काम करेवाला हाकिम ! जे खेती बनिजी ना करे से हाकिम ! अधिकृत भा उपर स्तर के त बाते छोड़ीं, खरदार, मुखिया, बहिदार, पियन सब हाकिम ! जाहिर बा हाकिम भइला पर दोसरा से साहेब सुने के चहबे करिहें लोग । हाकिम लोग अपना घर–परिवार में […]\nलगभग साठ वर्ष के संघर्ष के फल स्वरूप एकतंत्रात्मक राजतंत्र के छोड़Þके मुलुक आज संघीय गणतंत्रात्क व्यवस्था में पुगल बा । हलाँकि संविधान अभीन पूर्ण त नइखे, बहुत कुछ खामी देखावलो जा रहल बा, बाकिर एह व्यवस्था में पुगल मुलुक आ जनता खातिर उपलब्धि त हवे ही विभेद के अंत आ समृद्धि के प्रमुख आधार […]\nगुणवान नेता – नेता जी की जय हो !\nबिरगंज शहर हमार जन्म धरती भईला से तनी बहुति इक्छा रहेला की कुछ कईल जाव जनम धरती खातीर । आपन शहर अउरी देश के दुर्दशा आ स्थिति देख के राजनीति मे टांग घुसइयावे के मन त करेला बाकीर आपन ब्यक्तिगत स्थिति देख के ध्यान मे रखते आपन टांग पाछा घिच लेवेनी । साढ़े चार […]\nए मधेशी तोहर पहिचान का ? पहिचान आखिर चिज का हटे ? काहे केहू आपन संस्कृति के मजाक उडावेला त पारा आसमान पर चढ़ जाला, काहे कवनों आपन पर्व -त्योहार के हसेला त अपने संयमता परसे बश हट जाला आ मन करेला पिठी के बल गिरा के, हुम्चा के तिन-चार झापड लगाई कि केकरो रिति-संस्कृति […]\nहमर घर उहाँ ह जहाँ के जगह गंगा से पवित्र, स्वर्ग से सुन्दर आ समुन्द्र से भि स्वच्छ बा । जेकरा के प्रकृति भि आपन सब रुप देके शृंगारले बा । जहाँ गौतम बुद्ध, राजा जनक, माता सिता के जनम भइल बा । हम जन्मनी उहाँ जहाँ के धरती आपन देश नेपाल के दाना पानी […]\nमधेश के विकास विना देश विकास असम्भव सब लोग जानेला की मधेश जामाना से राज्य द्वारा पीछे पारल गइल बा । साथे- साथे, मधेश के जनता के राज्य सत्ता मे रहल कुछ व्यति लोग खून चुस के दमन, शोषण आ पिछे कइले बा, कहके बहुत जगह से आवाज उठ रहल बा । जवना के चलते […]\nदेश सक्षम नेतृत्व असक्षम\nबैसाख १२ गते देश में आईल माहाबिनाशकारी औरी प्रलयकारी प्रकृति बिपत देश के जन जीवन में अवरोध खडा कई देहलख । धीरे धीरे जनमानस लोग आपन जिनगी के राह पर लौटत रहे लोग की बीतल मंगलवार के आईल दोसरका भूकम्प घर में दारार त बनईबे कईलख पर हर जानता के दिल में भी दारार के […]\nली क्वान यू नेपाली नेता लोग खातिर एगो पाठ हउवे !\nसिंगापुर के महान राजनेता ली क्वान यू के देहान्त २३ मार्च २०१५ के दिन ९१ बारिष के उमर में हो गईल । पुजिपंथी सोच राखेवाला यू सिंगापूर के बिश्व के गिनल चुनल बिकसित देश के पंक्ति में लिया के खड़ा कई देहेले । जब सिंगापुर के आजादी मिलल ओह समय में सिंगापुर हरेक दृष्टीकोण से […]\nहम नेता ना बनेम…. एक रात के बात ह हामारा औउरि श्रीमति जि मे चुनाव के बात चलत रहल । हम मजाक मजाक मे हि कहनी उनकारा से कि श्रीमति जि देश मे चुनाव आरहल बा काहेना तु भि राष्ट्रपति के उमेदवारी द । राष्ट्रपति बन जईह त हमनि के सारा दु:ख दुर हो जाइ । श्रीमति […]


विराज भट्ट स्टारर ‘मर्द तांगेवाला’ के जलवा बिहार में बरक़रार – Anjoria\nएक्शन स्टार विराज भट्ट स्टारर ‘मर्द तांगेवाला’ बिहार में धमाकेदार ढंग से रिलीज होके सुपर डुपर हिट हो गइल बा. बाली के निर्देशन में बनल एह फिलिम के निर्माता हउवें सूर्यकांत. कहानि बाली के लिखल, पटकथा संवाद मनोज पाण्डेय के, गीत संगीत श्याम देहाती के, कैमरासंचालन जहांगीर सैय्यद के, कला निर्देशक विजय शाह, मारधाड़ इकबाल सुलेमान के आ संपादन गोविंद दुबे के बा.\nलीक से हट के बनल एह फिलिम के पूरा परिवार एक संगे बइठ के देखत बा. फिल्म के सफलता से भोजपुरी सिनेमा में विराज भट्ट के रुतबा अउर बढ़ गइल बा.


नोकिया 220 Dual SIM Price in India, Full Specs - 24th November 2020 | Digit\nनोकिया 220 Dual SIM\nCurrent Best Price of नोकिया 220 Dual SIM is ₹ 2500\nनोकिया 220 Dual SIM Specifications\nमॉडल : 220 Dual SIM\nउत्पाद के नाम : Nokia 220 Dual SIM\nCPU स्पीड : No\nनोकिया 220 Dual SIM Brief Description\nनोकिया 220 Dual SIM Basic Phone 2.4 -इंच स्क्रीन TFT LCD Capacitive touchscreen के साथ आवेला, जौना के रेज़ल्यूशन 240 x 320 पिक्सल तथा पिक्सल घनत्व 167 पर इंच बा | फोन No No कोर प्रोसेसर से संचालित बा और एकर रैम No बा. नोकिया 220 Dual SIM Symbian N/A ओएस पे काम करेला.\nनोकिया 220 Dual SIM Basic Phone February 2014 मे लॉंच भईल रहे|\nई Basic Phone\nई Basic Phone के Dual सिम ह|\nई स्मार्ट्फोन No रैम के साथ आवेला|\nफोन मे No आंतरिक स्टोरेज बा|\nफोन मे 1100 mAh बैटरी लागल बा|\nनोकिया 220 Dual SIM मे कनेक्टिविटी के तरीका बा : ,,Bluetooth,\nनोकिया 220 Dual SIM के कैमरा मे ,,Video Recording लोड बा|